2 Tekwaro 13
Loc pa Abija
(1 Luker 15.1-8)
1I mwaka me apar wiye aboro me loc pa kabaka Jeroboam, en aye Abija ocako loyo iye jo Juda. 2Obedo ka loc i Jerucalem pi mwaka adek, Nyiŋ minne Mikaya ma nya pa Uriel me Gibea.
Lweny obedo tye i kin Abija ki Jeroboam. 3Abija yam ocito ka lweny kun woto ki monnye ma gin oteka lweny, ma giromo alip miya aŋwen ma giyerogi ayera, Ci Jeroboam orwayo monnye cok ka lweny i ko me ki jo ma giyerogi matego alip miya aboro, ma gin twoni lweny. 4Abija ocuŋ i wi got Jemaraim ma tye i lobo gotgot ma i lobo Epraim, kun wacci, "Winy lokka, in Jeroboam ki wun jo Icrael ducu!" 5Pe wuŋeyo mono ni Rwot Lubaŋa pa Icrael omiyo ker bot Daudi ki likwaye i gicikke ma gimoko ki kado, me loyo Icrael matwal? 6Jeroboam wod pa Nebat, ma latic pa Solomon wod pa Daudi, pud dok ojemo woko i kom rwode. 7Jo mogo ma konygi pe ma kitgi obedo atata gucokke bote, ci gubalo Rekoboam wod pa Solomon woko. Pien onoŋo Rekoboam pud t idi ma timme bene pud woto atata, dok pe otwero kwero tamgi.
8"Nen kombeddi wumito kwanyo ker pa Rwot woko ki i cin likwayo pa Daudi, pien wun wutye lwak madwoŋ, dok wutye bene ki cal litino twoni me jabu ma Jeroboam otiyo me bedo lubaŋawu. 9Wun pe doŋ wuryemo ajwagi pa Rwot woko, ma gin likwayo pa Aron, ki Lulevi, ka dok wuketo ajwagi piwu kenwu macalo jo ma i lobo mukene-ni? Ka ŋat mo obino, tekke okwero ko me kekene ki wod twon nyo nyogi romi abiro, ci tugi doko ajwaka cut pi jogiwu ma pe gin Lubaŋa kikome. 10Ento ki tun botwa, Rwot en aye Lubaŋawa, peya wabwoto en, Wan watye ki ajwagi ma gitiyo ki Rwot ma gin aye likwayo pa Aron, ki Lulevi ma gikonyogi ki tic. 11Odiko odiko ki otyeno otyeno, giwaŋo gitum awaŋa ki odok eceta ma ŋwece kur, gicano mugati i nyim Rwot i wi meja me jabu ma giliyo maber, dok gigwoko okar mac me jabu wek macce obed ka lyel otyeno otyeno; wan watye ka gwoko cik ma mako tic pa Rwot Lubaŋawa, ento wun wutyeko bwoto en woko. 12Nen, Lubaŋa tye kwedwa, tye ka telo wiwa, ki ajwagine gitye ki tum ma gikuto me ywayo mony me lweny i komwu, Aa wun awobe pa Icrael, pe wulweny i kom Rwot, Lubaŋa pa kwariwu: pien pe wutwero loyo mony."
13Jeroboam onoŋo ocwalo dul mony gukanne woko me bino i komgi ki yo ŋegi; kit meno onoŋo monnye tye i nyim jo Juda, ki jo mubuto gurumo piny woko tye yo tuŋ ŋegi. 14Ka jo Juda guneno, gunoŋo ni mony tye i nyimgi ki i ŋegi bene; ci gucako kok bot Rwot, kun ajwagi gikuto tum. 15Jo Juda gucako wayo me lweny. I kare ma jo Juda gudaŋŋe, Lubaŋa oloyo Jeroboam woko, omiyo jo Icrael ducu guriŋo woko i nyim Abija ki jo Juda. 16Jo Icrael guriŋo woko, ci Lubaŋa omiyogi i ciŋ Abija. 17Abija ki jone gunekogi ki nek malit twatwal; jo ma guto giromo alip miya abic ki i kom jo ma giyerogi ayera ki i kin jo Icrael. 18Giloyo jo Icrael kit meno, pien jo Juda ma oloyogi onoŋo gujeŋŋe i kom Rwot Lubaŋa pa kwarigi. 19Abija olubo kor Jeroboam ci omayo gaŋi mogo pa jo Icrael woko ki bote, Betel ki gaŋi matino ma i ŋete, Jecana ki gaŋi matino ma i ŋete, ki Epron ki gaŋi matino ma i ŋete. 20Jeroboam pe dok olimo tek mo wacel i kare pa Abija; dok Rwot opwode, ci oto woko. 21Ento Abija omedde odoko tek, Onyomo mon apar wiye aŋwen, onywalo kwedgi litino awobe pyeraryo wiye aryo ki anyira apar wiye abicel. 22Lok kom Abija mudoŋŋe ducu, ma nyuto kite ma yam oloko, gityeko coyone i lok pa lanebi Iddo.


Yocwa 16
Lobo ma gipoko bot jo Epraim ki jo Manace
1Waŋ lobo pa likwayo pa Yucepu ma gipoko ki bolo kwir ocakke ki i kulu Jordan i ŋet Jeriko, oweko pii me Jeriko odoŋ tuŋ wokceŋ, ocito tuŋ tim, kun oa ki i Jeriko ocito wa i lobo godi me Betel; 2oa ki i Betel ocito Luj, ka okato ocito Atarot ma i lobo pa jo Arki; 3dok okato kwede yo tuŋ piny ma yo tuŋ potoceŋ, i lobo pa jo Japuleti, oo i lobo ma i ŋet Bet-koron Mapiny, ocito Gejer, ka ogik kwede i nam 4Meno-aye obedo ginaleya pa likwayo pa Yucepu, jo Manace ki jo Epraim.
5Lobo pa jo Epraim muporo doggolagi obedo kit man: waŋ lobogi yo tuŋ wokceŋ ocakke i Atarot-adar ocito kwede i Bet-koron Mamalo; 6Oa ki kunnu okemo yo tuŋ nam, oo i Mikmetat yo tuŋ acam; ka dok olokke okemo Taanat-eilo yo tuŋ wokceŋ, orabo ŋete okato kun weko Janoa bene yo tuŋ wokceŋ. 7Oa ki i ŋet Janoa ocito Atarot ki Naara, ogudo Jeriko, ocito ogik kwede i kulu Jordan 8Waŋ lobo dok ocakke Tapua okemo yo tuŋ potoceŋ o kwede i nota ora ma nyiŋe Kana ka ogik kwede i nam Meno aye ginaleya pa jo Epraim muporo wel doggolagi, 9kacel ki gaŋi mogo ma gikoyo pi jo Epraim i dye lobo pa jo Manace, gaŋi meno ducu ki gaŋi matino ma i ŋetgi. 10-Ento jo Epraim pe guryemo jo Kanaan woko ma gibedo i Gejer, mumiyo jo Kanaan gibedo i dye jo Epraim o wa onyoo, ento gudoko opiigi me tiyo tic matek.


2 Luker 18
Loc pa Kejekia
(2 Tek 29.1-2)
1I mwaka me adek me loc pa Kocea wod pa Ela kabaka me Icrael, en aye Kejekia wod pa Akaj kabaka me Juda ocako iye loc. 2Ocamo ker ma mwaka me ditte pyeraryo wiye abic, ci obedo ka loc pi mwaka pyeraryo wiye aboŋwen ki i Jerucalem. Nyiŋ minne Abi, ma nya pa Jekaria. 3Kejekia obedo ka tiyo gin ma nen atir i wag Rwot kun lubo gin ducu ma yam kwarone Daudi otiyo. 4-Omuko lwak waŋ jogi ma i wi godi, oturo wir jogi-gu ducu, ka otoŋo yadi ma gicomo pi woro jok ma dako ma gilwogo Acera woko, ka dok oŋido twol mola ma yam Moses otiyo-ni, pien nio wa i kare meno onoŋo jo Icrael gubedo ka waŋo odok eceta pi worone. Yam gilwogo ni Nekucitan. 5En obedo ka geno Rwot, Lubaŋa me Icrael, mumiyo pe gatti mo onen ma rom ki en ki i kin luker me Juda ducu ma gulubo geye, kadi wa i kin luker ma gukwogo nyime bene. 6Omoko i kom Rwot matek; pe obwoto lubo kor Rwot, ento obedo ka lubo cik ducu ma yam Rwot ociko ki Moses. 7Rwot bene yam tye kwede; wa ka ma cito iye ducu, en noŋo iye gum. En ocako jemo woko i kom kabaka me Aciria, okwero bedo i te locce. 8Olwenyo ki jo Piliciti nto wa i Gaja ki lobo ma i ŋete; oloyogi i kabedogi ducu, cakke ki i kom lubele pa lukur-piny nio kwede wa i gaŋi ma girumo ki cel gogo.
Camaria opoto i cio jo Aciria
9I mwaka me aŋwen me loc pa Kejekia, ma en aye mwaka me abirone me loc pa Kocea wod pa Ela kabaka me Icrael, Calmanecer kabaka me Aciria obino ka lweny i kom Camaria ci orumo woko ki monnye. 10Oloyo ma onoŋo mwaka adek okato. I mwaka me abicel me loc pa Kejekia, ma en aye mwaka me aboŋwenne me loc pa Kocea kabaka me Icrael, en aye giloyo kwede gaŋ Camaria. 11Kabaka me Aciria otero jo Icrael i opii wa i Aciria, ci oketogi i Kala, ki i ŋet Kabor, ma en aye kulu ma i Gojan, ki i gaŋi pa jo Medi, 12pien gukwero woro dog Rwot Lubaŋagi, ento gukalo wi gicikkene, kacel ki lok ducu ma yam Moses ma latic pa Rwot ocikogi kwede; pe guwinyo kadi ki woro doge.
Cenakerib omonyo lobo Juda
(2 Tek 32.1-19; Ic 36.1-22)
13I mwaka me apar wiye aŋwen me loc pa kabaka Kejekia en aye Cenakerib kabaka me Aciria obino kwede ka lweny i kom gaŋi ducu me Juda ma girumogi ki cel gogo, ci omayogi ducu. 14Kejekia kabaka me Juda ocwalo kwena bot kabaka me Aciria wa i Lakic kun wacci, "An atimo bal; dok cen, wek lweny i koma obedi, gin ducu ma ibiŋolo i wi ya abiculone." Kabaka me Aciria oŋolo i wi Kejekia kabaka me Juda wel me ryal ma romo talanta miya adek, ki jabu ma romo talanta pyeradek. 15Kejekia ocako miye ryal ducu ma onoŋo i ot pa Rwot, ki i ot kano lim ma i ot pa kabaka. 16I kare meno Kejekia omuko jabu woko ducu ma yam gimwono i kom kika me ot pa Rwot, ki jabu ma yam en Kejekia kabaka me Juda omwono kwede okar me doggola, ci otino omiyo bot kabaka me Aciria. 17Kabaka me Aciria ocwalo ludito wi monnye ma gilwoŋo Tartan, Larabcaric ki Larabcake ki mony madit ma gua ki Lakic gucito Jerucalem. Gucako mol gucito wa i Jerucalem. Ka guo kunnu, gucito gucuŋ i ŋet yo pii ma mol a ki i joro ma malo, i yo gudo ma woto i poto pa Lalwok-boŋo. 18Ka gulwoŋo kabaka, ci Eliakim wod pa Ilkia aye obino botgi, ma en aye ladit ma loyo jami ma i ot pa kabaka, kacel ki Cebna ma karan, ki Joa wod pa Acap, laco lok matimme.
19Larabcake owaco botgi ni. "Wuwac bot Kejekia ni, 'Kabaka madit, kabaka me Aciria, owaco kuman ni, In ijeŋo genni i kom gin aŋo? 20In itamo ni lok dog noŋo bedo rom ki ryeko me lweny ki mony madit me loyo lweny? In kombeddi ijeŋŋe i kom aŋa, mumiyo ijemo woko i koma-ni? 21Nen, kombeddi iloko Ejipt obedo odoo ma ijeŋŋe i kome, kun en lagada ma otur otyer woko, ma bituco cin dano mo ma ojeŋŋe i kome. Meno kit ma Parao kabaka me Ejipt bedo ka timo kwede jo ducu ma gijeŋŋe i kome. 22Ento ka wuwacca ni, "Wan wajeŋŋe giwa i kom Rwot ma Lubaŋawa," pe en aye waŋ jogine ma i wi godi, ki keno tyerre ma Kejekia doŋ omukogi woko, kun waco bot jo Jerucalem ki Juda ni, "Wubiworo Lubaŋa i nyim keno tyer man ma i Jerucalem"? 23Koŋ ijeŋ gin me camme ki laditta kabaka me Aciria! An abimiyi aguragura alip aryo, ka ce in ki tuŋ boti bene itwero noŋo lubed i wigi. 24In itwero dwoko ladit me lweny acel mo cen ki i kin lutic pa laditta matinone niŋniŋ ka ce ijeŋŋe i kom Ejipt pi noŋo gadigadi lweny ki wegi aguragura? 25Dok bene itamo ni an abino ka lweny i kom kabedo man wek atyek woko, laboŋo twero pa Rwot? Wai Rwot aye ma owacca ni, Cit icilweny i kom lobo man ityek woko yo!' "
26Cutcut Eliakim wod pa Ilkia, ki Cebna ki Joa guwaco bot Larabcake ni, "Walegi ilok ki wan luticci i leb Aram, pien wawinyo. Pe ibed ka lok kwedwa i leb Juda ma lwak ma gitye i wi cel bene giwinyo." 27Ento Larabcake ogamo doggi ni, "Itamo ni rwoda ocwala ka loko lok magi bot laditwu ki botwu keken bo, pe bot lwak ma gubedo i wi cel-li bene, ma gin kacel ki wun gukemo can me camo cetgi kengi ki mato lacgi kengi?"
28Larabcake ocun ocako daŋŋe ki dwan maloŋo i leb Juda ni, "Wuwiny lok pa kabaka madit, kabaka me Aciria! 29Kabaka owaco kuman ni, 'Pe wuwek Kejekia obed ka bwolowu, pien en pe bitwero larowu ki i ciŋa. 30Pe wuwek Kejekia omi wujeŋŋe i kom Rwot kun wuwacci, Rwot aye bilarowa, gaŋ man pe gibimiyo i ciŋ kabaka me Aciria.' 31Pe wubed ka winyo lok pa Kejekia; pien man aye lok ma kabaka me Aciria owaco, ni meno, 'Wuyub lok me kuc kweda, ci wukatti woko bota; kit meno ŋat acel acel bicamo nyig olok ma i potone, ŋat acel acel bicamo nyig odurone, ki ŋat acel acel bimato pii ma i taŋine kikome; 32nio ka abiterowu wa i lobo ma rom ki mewu-ni, lobo ma ceko kai ki koŋo vino, lobo ma miyowu kwon ma tye iye poto olok-gu, lobo ma moo jeituni ki moo kic dwoŋ iye, wek wubed ma komwu yot, wek pe wubed ka to atoya, Pe wubed ka winyo lok pa Kejekia ma tye ka bwolowu kwede marac kun wacci, Rwot bilarowa. 33Tye lubaŋa pa lurok mo ma yam olaro lobone ki i ciŋ kabaka me Aciria? 34Lubaŋa pa jo Kamat ki Arpad gitye kwene kaa? Lubaŋa pa jo Ceparvaim, nyo Kena ki iya gitye kwene? Gin gularo Camaria ki i ciŋa bo? 35Lubaŋa me lobo mene ki i kin lubaŋa ducu ma gitye ki lobogi, ma yam koŋ olaro lobone ki i ciŋa mono, mumiyo wutamo ni Rwot bilaro Jerucalem ki i ciŋa-ni?' "
36Ento lwak ducu guliŋ aliŋa, pe gudokke iye lok mo kadi ki acel, pien onoŋo kabaka ociko ni, "Pe wubigamo doge." 37Eliakim wod pa Ilkia ma en aye ladit ma loyo jami ma i ot pa kabaka, kacel ki Cebna ma karan, ki Joa wod pa Acap ma laco lok matimme guyeco boŋŋigi, gucito kwede wa bot Kejekia gutitte lok ducu ma Rabcake owaco.


Jeremia 23:14
14Ento aneno lunebi ma i Jerucalem dok gitimo gin ma kelo lworo mukato kare:
gitimo abor dok giloko lok goba;
gikonyo lutim gin marac medde ki timo gin marac,
wek ŋat mo pe olokke owek timo bal.
Gin ducu gudoko calo Codom ki tuŋ bota,
ma girac adada calo jo Gomora."


Icaya 63
Nino me culo kwor pa Rwot
1-Man aŋa ma bino ki i Edommi,
ki i Bojra ma oruko boŋo makwarri,
ma oruko ruk me deyo-ni,
kun tye ka nyatte ki twon tekone madit-ti?
"Meno an ennu atye ka tito lok me loyo kop,
an atek, atwero laro dano."
2Piŋo kono boŋoni ma iruko-ni kwar,
kun nen calo boŋo pa ŋat ma nyono olok me biyo pige?
3-"Anyono olok i bur me biyo pige an kena,
kun ŋat mo mukene ma oa ki i rok rriapat onoŋo pe bota;
anyonogi woko lirwatrwat ki akemo adada;
pige makwar macalo remo obedo ka kir i koma matek,
omiyo boŋona ducu onywane woko marac.
4Pien nino me culo kwor onoŋo iye i cwinya,
mwaka me koko jona bene doŋ oromo.
5-"Anene piny, ci anoŋo ni pe tye ŋat mo ma twero kenya;
auro twatwal, ento onoŋo pe tye ŋat mo ma romo miya teko;
meno omiyo ciŋa an kikoma aye loyo loc,
akeca aye omiyo anoŋo teko.
6Cen anyono rok mapol woko ducu piny ki kinigana,
akemona omiyo gulimo atwom twatwal,
dok aonyo remogi omol piny i ŋom."
Rwot onyuto berre bot jo Icrael
7Abitito pi mar pa Rwot ma pe lokke,
kun anyuto pak pa Rwot bene,
pi gin ducu mabe co ma en Rwot otimo piwa,
ki twon ber madit ma en onyuto bot jo Icrael
ma en otimo botgi pi kicane,
kun lubo bene mar mere madwoŋ ma pe lokke.
8Pien en owacci, "Adada, gin jona, litino ma pe gibibwola";
cutcut en odoko Lalargi.
9I cangi ducu en bene oneno iye can, en kikome aye olarogi,
pe lakwenane mo nyo kadi ki lamalaika.
En okokogi pi mar mere ki pi kicane;
en otiŋogi, ci obedo ka byelogi nino ki nino i kare macon.
10Ento gin gujemo woko i kome, omiyo kiniga omako Rwot,
Cwiny mere maleŋ okumo twatwal.
Pi meno en olokke odoko lakworgi, omiyo en kikome olwenyo kwedgi.
11Dano dok gupo pi kare macon,
i kare pa Moses, ma latic pa Rwot, ci gupenyo ni,
"Ŋat ma yam okwanyo lukwat romine ki i nam-mi tye kwene?
En ŋat ma oketo Cwiny mere maleŋ i kingi-ni kono tye kwene?
12-Ŋat ma yam omiyo ciŋe me deyo owoto i ŋet Moses tuŋ lacuc,
ma omiyo pii opokke dul aryo i nyimgi
wek enoŋ nyiŋ ma ri nakanaka,
13ma otelogi kun giwok ki i dye nam matut-ti?"
Gubedo calo aguragura ma woto i tim,
pe gubedo ka gatte kadi ki acel.
14Cwiny pa Rwot omiyo botgi yweyo,
calo dyaŋi ma guo i luŋ.
Yam itelo joni kumeno,
wek inoŋ kwede nyiŋ me deyo.
Lega pi kica ki kony
15Kul waŋi ki i polo inen piny i lobo,
inen piny ki i kabedoni maleŋ me deyo.
Arimani ki tekki kono doŋ tye kwene?
Mar meri ki kicani kono tye kwene?
Tim ber, pe ikwerwa woko.
16Pien in aye i Wonwa,
kadi bed Abraim pe neyowa,
dok Icrael bene pe paro piwa;
in Rwot giri ibedo Wonwa,
dok ibedo lakokwa cakke yam con.
17Piŋo imiyo waŋak woko ki i yoni, ai Rwot?
Piŋo imiyo wadoko jo ma cwinywa nwaŋ kun pe walwori?
Dwog cen botwa pi jo ma gitiyo piri,
pi kaka ducu ma gubedo meri kikomi.
18Joni maleŋ gubedo i kabedoni maleŋ pi kare manok mo twatwal,
lukworwa doŋ gunyono kabedo man ki tyengi gubalo woko.
19Doŋ wadoko calo jo ma yam in pe iloyogi,
wadoko calo jo ma pe gilwoŋogi ki nyiŋi.


Koko 1:1
Cwercwiny pa jo Cion ma gudoko opii
1Gaŋ man ma yam dano gubedo iye-ni doŋ odoŋ nono niŋniŋ kaa!
Onoŋo obedo gaŋ madit mada i kin lurok,
doŋ odoko lam calo dako ma cware oto.
En yam obedc daker i kin gaŋi-gu ducu,
koni doŋ odoko ŋat ma giloyo.


2 Luker 5:26
26Ento Elica owacce ni, "Tipo koma ocito kwedi wa i kare ma laco meno odwogo boti nia ki i wi aguragura pi rwatte kwedi. Meno pe en aye kare ma myero giga miye lim ki ginaruka-gu, ki poto jeitum ki poto olok, ki romi ki twoni-guiki opii ki aŋeca-gu.


Ejira 9:2
2Co ma gin Lujudaya gubedo ka nyomo anyiragi mogo gubedo mongi kikomgi ki mon pa litinogi; omiyo kwa jo maleŋ pa Lubaŋa guribbe woko kacel ki jo mukene ma gibedo i lobo-nu ma gin jo maraco. Ludito ma giloyo lwak kacel ki rwodi aye gubedo lubal madoŋo i lok man."


Daniel 9:16
16Ai Rwot, kit macalo gin ducu ma itiyo tye atir, jwa kinigani ki akemoni woko ki i kom Jerucalem ma en aye gaŋ kaili ki gotti maleŋ, pien pi bal mewa aye, ki pi bal mapol ma yam kwarowa gutimo, omiyo Jerucalem kacel ki lwakki gudoko lok aboka i kin rok ducu ma gibedo ka ŋetwa ma gurumowa dyere.


Icaya 16
1Gucwalo litino romi bot luloc me lobo meno,
gucwalo ki i Cela, obino owok ki i tim aroo,
gitero i wi got Cion.
2Gibedo calo winyo ma teŋo bwomgi,
dok girom ki litino winyo ma gikeyogi woko atata ki i odigi,
jo Moab gitye kit meno,
gikuro piny i waŋ wat me kulu Amon.
3"Mi tamwu i kom lok man,
dok bene wuŋol kop kakare;
wuwek tipowu obed calo dyewor i cwiny dyeceŋ malyet kilkil;
wukan jo ma giryemogi woko iye,
pe wudot jo ma doŋ guriŋo lweny.
4Wuwek jo Moab ma giryemogi
woko-ni gubed i kinwu;
doŋ wubed macalo kalarregi
kii ciŋ jo ma doŋ otimogi malit-ti.
I kare ma noŋo jo ma yam unogi doŋ gipe,
ki nek ki uno dano bene noŋo doŋ ogik wako,
ki ŋat ma nyonogi diyogi piny doŋ orwenyo wokoki i lobo,
5i kare meno aye gibicibo iye komker i kom mar ma pe lokke,
dano ma gene aye bibedo i wiye i kema pa Daudi,
ŋat ma ŋolo kop dok ma mito ŋolo kop kakare,
ŋat ma kome mit ka tiyo gin ma tye atir."
6Wan wawinyo pi wakke pa Moab,
kit ma onoŋo giwakke kwede;
wakkegi, lyerregi ki ŋalagi,
nyattegi-nu ducu meno obedo goba keken.
7Pi meno wekjo Moab gukoki,
dano ducu myero gukok pi lobo Moab,
Myero gukok matek pi poki olok mutwo me Kir-karecet
ma yam gubedo ka camone-ni.
8Potti ma i Kecbon ducu doŋ guballe woko,
ki olok me Cibma;
olok ma yam kono vinone mero rwodi me rok mapatpat-ti
doŋ giretogi woko piny.
Jaŋe yam ojany oo wa i Jajer:
olak oo wa i tim;
jaŋe matocone yam ojany matek,
okato oŋolo dye nam woko ari.
9Meno aye gin mumiyo atye ka kok pi olok me Cibma,
kit macalo akok kwede pi gaŋ Jajer;
pig waŋa cwer i komwu,
in Kecbon ki Eleale;
pien dano tye ka wo ki woo me lweny
i kom olokwu ma yam wupwono-ni.
10Yomic ki yomcwiny madwoŋ doŋ gikwanyo woko
ki i potti ma yam olok nyak iye matek ca,
dok bene pe doŋ giwero wer i potti olok,
woo mo bene pe dok winnye iye,
nyono olok i bur me biyo koŋo vino bene doŋ ogik;
woo ma yam dano giwo kwede ka gipwono olok-ki doŋ pe.
11Meno omiyo cwinya tugge twatwal
me loko lok i kom Moab calo naŋa ma kok,
cwinya tugge bene me loko lok i kom Kir-kerec.
12Kadi bed mine kene me olo kome nonono me cito i waŋ jogi ma tye malo i wi godi ka woro lubaŋane i kabedo maleŋ, pe bitwero wacel.
13Man aye lok ma yam Rwot oloko con i kom Moab. 14Ento kombeddi Rwot owacci, "I mwaka adek ma obedo calo mwaka pa lapakaca-ni, deyo pa Moab bidoko gmacaya kadi bed en tye ki lwak jo mapol at; jo ma bidoŋ gibibedo nok twatwal, dok bene noŋo dok gin jo ma goro keken."


Jeremia 13:27
27Doŋ atyeko neno gin me kwer ma itimo,
tim me abor ki mito tigoni, ki tim malayani marac adada,
ma ibedo ka timone i wi cere i dye tim.
Can i wiwu, wun jo Jerucalem!
Gin man bitero kare ma rom mene ma noŋo pud peya gilonyowu wudoko leŋ?"


Daniel 1
Pwonnye pa Daniel ki pa lureme
1-I mwaka me adekke me loc pa Yekoyakim kabaka me Juda, Nebukadnejar kabaka me Babilon obino i Jerucalem ci orumo woko. 2-Rwot omiyo Yekoyakim kabaka me Juda i ciŋe, ci Nebukadnejar okwanyo jami mo go ma gitiyo kwedgi i ot pa Lubaŋa, oterogi woko i lobo Cinar, oketogi i ot pa lubaŋane, ka oketo jami magi i ot kano lim pa lubaŋane. 3Cutcut kabaka ociko Acipenaj ma en ladit ma loyo jo ma gikologi, me kelo dano mogo ki i kom jo Icrael, jo ma gin litino ker kacel ki litino pa jo ma gin luye, 4awobe ma komgi pe ki mwonyo, jo mabeco ma gupwonnye i kit ryeko ducu, dok ma gikwiri, ki jo ma tye ki ŋec muromo, ma gitwero tic i gaŋ kal pa kabaka, ki me pwonyogi ki nukuta ki leb pa jo Kaldaya. 5Kabaka omiyogi ca mo cam mabeco nino ducu, kit cam ma en ecamo-ni, ki mato koŋo vino ma yam en mato-ni, Myero gibed ka pwonyogi pi mwaka adek; i agikki mwaka meno ka doŋ gikelgi gucuŋ i nyim kabaka. 6I kin jo magi onoŋo tye iye Daniel, Anania, Micael, ki Ajaria ma gin ducu dano me kaka pa Juda. 7Ci ladit ma loyo jo ma gikolo ocako nyiŋgi kit man: Daniel olwoŋo ni Beltecajar, Anania en olwoŋo ni Cadrak, Micael olwoŋo ni Mecak, ki Ajaria doŋ en olwoŋo ni Abednego.
8Ento Daniel omoko tamme pe me camo gin me kwer me cam mabeco pa kabaka-ni, kadi ki me balo kome ki koŋo vino ma kabaka mato-ni; pi meno openyo ladit ma loyo jo ma gikologi ni oye tamme-ni wek pe ebal kome kekene. 9Ci Lubaŋa omiyo gum ki kica bot Daniel i nyim ladit ma loyo jo ma gikolo. 10Ento ladit ma loyo jo ma gikolo owaco ki Daniel ni, "Alworo rwoda kabaka, ma oyero cam ma myero wucam ki ginamata-gu; ka oneno ni komwu pe yot ma rom ki kom awobe wadiwu ma mwaka me ditogi bene rom ki mewu, ci wubimiyo kabaka neka woko." 11Lacen Daniel owaco ki lakan jami ma onoŋo ladit ma loyo jo ma gikolo oyero me gwoko Daniel, Anania Micael ki Ajaria ni, 12"Koŋ itemwa pi nino apar, ladit, wek gibed ka miyowa dek ŋor aye wacam ki pii amata keken. 13Ka wek lacen doŋ inen komwa ci ipor ki kom awobe ma gicamo cam mabeco ma kabaka bene camo-ni, ka doŋ iti giri kwedwa kit macalo ineno." 14Ladit ma loyo jo ma gikolo owinyo lok meno ma gititte-ni, ci otemogi kumeno pi nino apar. 15I agikki me nino apar gineno ni komgi leŋ dok gucwe bene makato awobe ma ca ma gicamo cam pa kabaka mabeco-ni. 16Cutcut lakan jami okwanyo cam mabeco-gu ki koŋo vino ki botgi, ci omiyo dek ŋor botgi wek gucam.
17Lubaŋa omiyo pwonnye ma malo bot awobe magi aŋwen, i kit kwa nukuta ducu, omiyo gubedo kwiri i lok ducu ki i ryeko ducu, kun Daniel onoŋo niaŋ i ginanyuta ki lek-gu ducu. 18I agikki me kare meno, ma kabaka doŋ ociko ni gikelgi i nyime, ci ladit ma loyo jo ma gikolo okelogi i nyim kabaka Nebukadnejar. 19Gubino gucuŋ i nyim kabaka, ci kabaka oloko kwedgi; i kingi ducu pe ginoŋo ŋat mo kadi ki acel ma rom ki Daniel, Anania, Micael ki Ajaria. 20Doŋ i kwa lok ducu ma kabaka openyogi kwede, onoŋo ni gikato lutyet ki lukor tipo ducu ma tye i te kerre tyen apar kulu. 21Ci Daniel omedde ki bedo kunnu nio wa i mwaka mukwoŋo me loc pa Ciro.


1 Camuel 12
Lok pa Camuel bot lwak
1Camuel owaco bot jo Icrael ducu ni, "Nen, doŋ atyeko winyo dogwu i lok ducu ma wuwaco bota; doŋ amiyowu kabaka me loyowu. 2Koni doŋ wunen, kabaka tye ka telo wiwu. An doŋ ati woko ma wiya ki lwar; dok, wunen, awobena bene gitye kwedwu. Abedo ka tic i nyimwu cakke wa ka tinona o kwede wa onyoo. 3An atye ene, wutit lok ma mako koma i nyim Rwot ki i nyim lakerre ma giwiro ki moo, Aŋa ma akwanyo twonne? Aŋa ma akwanyo kanane? Nyo aŋa ma abumo jamine? Aŋa ma yam aburo? Nyo aŋa ma yam agamo lim me wilo loyo kop ki i ciŋe me laum waŋa? Wutit lok ma mako koma, ci abidwoko waŋe botwu." 4Gugamo ni, "In yam pe ibumo jamiwa mo, kadi burowa, nyo gamo jami mo ki i ciŋ dano mo." 5Ci owaco botgi ni, "Rwot aye lacaden i komwu, ki lakerre ma giwiro ki moo bene aye lacaden tin ma moko ni, pe wunoŋo gin mo i ciŋa." Gugamo ni, "En aye caden."
6-Camuel dok owaco bot lwak ni, "Rwot aye caden ma yam oyero Moses ki Aron ci okwanyo kwarowa woko ki i Ejipt. 7Mumiyo kombeddi doŋ wucuŋ mot, wek apid kop i komwu i nyim Rwot i kom tim ducu ma Rwot olarowu kwede, ma yam otimo piwu ki pi kwarowu. 8-Ka yam Yakobo ki jone gucito i Ejipt, ci jo Ejipt gubwoyogi ki tek, mumi yo kwarowu gukok bot Rwot. Ka doŋ Rwot ocwalo Moses ki Aron ma gukwanyo kwarowu ki i Ejipt ci gumiyogi gubedo i kabedo man. 9-Ento wigi ocako wil i kom Rwot Lubaŋagi woko; ci omiyogi i ciŋ Cicera ma lawimony pa Jabin, kabaka me Kajor, ki i ciŋ jo Piliciti, ki i ciŋ kabaka me Moab, ci gucako lweny i komgi. 10-Ci gukok bot Rwot kun giwacci, 'Wan doŋ wabalo, pien wabwoto Rwot woko, waworo jogi Baal ki jogi ma mon-gu, Ento doŋ ilarwa ki i cin lukworwa, ci wabiworo in keken.' 11-Ka dok Rwot ocwalo Jerubaal ki Barak, ki Jeputa ki Camuel, olarowu ki i ciŋ lumerokwu tuŋŋi ki tuŋŋi, ci wubedo mot ki kuc. 12-Lacen ka wuneno ni Nakac kabaka pa jo Ammon obino ka lweny i komwu, ci wuwaco bota ni, 'Pe kumeno; ento kabaka aye biloyowa,' ma onoŋo Rwot Lubaŋawu aye kabakawu. 13Kombeddi doŋ wunen kabakawu ma wuyero-ni, ma yam wupenya pireni. Nen, Rwot doŋ oketo kabaka ma loyowu. 14Ka ce wubilworo Rwot ci wutiyo bote kun wuwinyo doge, ma kun pe wujemo nyo wukwero cik pa Rwot woko, dok ka wun ki kabakawu ma loyowu-ni ce wubilubo kor Rwot Lubaŋawu, ci bibedo ber. 15Ento ka ce pe wubiwinyo dog Rwot, nyo wujemo ma wukwero cik pa Rwot woko, ci ciŋ Rwot bipoto i komwu ki i kom kabakawu. 16Kombeddi wun doŋ wucuŋ mot wek wunen kit gin madit ma Rwot bitiyo i nyimwu. 17Kare-ni kare me kayo ŋano; pe kumeno? Doŋ an abilego Rwot wek ocwal kot ma mor kun cwer kwede, ci wubiŋeyo dok wubineno kit ma balwu dit kwede ma wutimo i nyim Rwot pi penyo pi kabaka piwu kenwu." 18Kit meno Camuel olego Rwot, ci Rwot ocwalo kot ma mor kun cwer kwede i nino meno; mumiyo lwak ducu gubedo ki lworo madwoŋ mada i kom Rwot ki i kom Camuel.
19Ci lwak ducu guwaco bot Camuel ni, "Ladit, leg piwa bot Rwot Lubaŋani wek pe wato, pien wapoŋo wi bal wa ki tim marac man me penyo pi kabaka piwa kenwa." 20Ci Camuel owaco bot lwak ni, "Pe wulwor, Wutyeko timo gin maraco magi ducu, ento pe dok wulokke wubarre woko ki ka lubo kor Rwot, ento doŋ wuti bot Rwot ki cwinywu ducu. 21Pe wulokke wubarre woko wudok ka lubo kor gin atata ma pe konyo, ma pe laro dano mo, pien gin atata. 22Pien Rwot pe bibolo lwakke woko ata, pi nyiŋe madit-ti keken, pien yomcwiny oa ki i i Rwot ma oketowu me bedo jone kikome. 23Dok bene ki tuŋ bota pe myero atim bal bot Rwot me weko lego piwu; dok abipwonyowu kit me lubo yo atir ki maber. 24Wulwor Rwot keken, dok wuti bote ki gen madwoŋ ki cwinywu ducu; pienno wubedo ka tamo kit gin madito ma yam Rwot obedo ka tiyone piwu. 25Ento ka pud wumedde ka timo tim maraco, ci gibijwerowu woko, wun kacel ki kabakawu."


Nekemia 9:8
8Dok con inoŋo ni en ŋat ma lagen, ka doŋ iketo gicikke kwede pi miyo lobo pa jo Kanaan, lobo pa jo Kit, lobo pa jo Amor, lobo pa jo Periji, lobo pa jo Jebuc ki lobo pa jo Girgac, me bedo lobo ma likwaye gibibedo iye, In ico bo lok ma iciko, pien in Lubaŋa muporre.


Icaya 1:11
11Gitumwu ma wutyero mapol kit meno-ni kono, konnye ŋo ki bota?
Man Rwot aye owaco;
nyogi romiwu ma wutyero me gitum awaŋa-ni doŋ oroma woko, kacel ki moo dwolo me limwu makwo ma gucwene;
cwinya pe mito remo twoni, kadi remo nyogi romi
nyo remo nyogi dyegi.


Lulevi 27:28
28"Ento gin ducu ma onoŋo gidyero i ciŋ Rwot matwal, ma dano mo odyero i ciŋ Rwot matwal ki i kin gin ma tye bote, kadi dano nyo lee nyo poto ma oleyo ki bot kwarone, pe gibicato kadi ki warone; gin ducu ma gidyero iciŋ Rwot matwal bedo gin maleŋ makato pi Rwot.


Jabuli 41
Lega pa latwo
1Tye ki gum dano ma paro pi lucan!
Rwot lare woko i kare me can.
2Rwot bigwoko en dok miyo bedo kwo;
gilwoŋe ni ŋat ma kome gum i lobo;
pe ibimiyo en bot lukworre wek gutime rac macalo gitwero.
3Rwot gwoke ka two ma tye i wi kitanda;
en caŋo twone woko liweŋ maber.
4Ento an, awaco ni, "Ai Rwot, kica omaki i koma;
caŋa, pien atimo bal i komi!"
5Lukworra giwaco lok marac i koma, ni,
"En bi to awene, wek nyiŋe orweny woko?"
6Ka ŋat mo obino ka lima, ci loko lwak lok ma tere pe,
kun noŋo cwinye opoŋ ki lok me tim aranyi;
ka doŋ okato ocito woko, ci tito lokke woko ka maleŋ.
7Jo ma daga ducu gigurre kacel ka kwoto nyiŋa;
dok gipiro lok marac i koma.
8Giwaco ni, "Two marac adada doŋ omake,
pe doŋ bitwero a ki i kabuto kadi ki acel."
9-Kadi larema maber atika ma yam ageno,
ma ocamo kwonna bene, en aye dok olokke ka timo gin marac i koma.
10Ento in, ai Rwot, kica omaki i koma,
caŋa i kom twona-ni wek aa malo, ci abiculo kwor i komgi.
11Ka ce lakworra pe loya dok bedo ki wakke i koma,
ci miyo aŋeyo ni in kara cwinyi yom i koma.
12Ento doŋ ityeko konya pi leŋcwinya,
ka doŋ iketa me bedo i nyimi matwal.
13-Gipak Rwot Lubaŋa pa Icrael,
gipake nakanaka! Amen, dok Amen.


Jeremia 38:2
2Rwot owaco ni, "Ŋat mo ma bidoŋ bedo i gaŋ gibineko woko ki pala lucwan, kec bineko ki two gemo bene bipoto i kome neke wako. Ento ŋat ma bia cita ka mine kene bot jo Kaldaya pe gibineko, bibedo kwo; en bilaro kwone ci bedo bote macalo mot me lweny."


Jeremia 15:15
15Mumiyo Jeremia owacci,
"Ai Rwot, in iniaŋ dok iŋeyo.
Po pira dok ikonya,
dok bene myero icul kwor i kom jo ma mito neka woko-ni.
Pe myero idi cwinyi i kom jo ma gimito neka woko;
myero iŋe bene ni piri omiyo atye ka ciro lok me cac matek.


1 Tekwaro 23:29
29Dok ikonyo bene ki kela mugati ma giketo i nyim Rwot, ki moko kwon me gityer me moko kwon, ki capat mareppe ma tobi pe iye, ki gityer me moko kwon ma gitedo i otako nyonyo, ki gityer me moko kwon ma girubo ki moo, ki gin pimo pek ki dwoŋ pa jami mapatpat.


Jabuli 89
-Lubaŋa oketo gicikke i kin co ki Daudi
1Ai Rwot, abiwero wer nakanaka pi mar meri ma pe lokke;
abituco pi genni ki doga bot jo me yalwak ducu.
2Aŋeyo ni mar meri ma pe lokke bedo matwal,
genni bene tye ocuŋ woko likiŋ calo polo.
3Iwacci, "Doŋ aketo gicikke ki dano ma ayero,
akwoŋo kwoŋ bot laticca Daudi ni,
4-'Abimoko likwayi gibedo matwal,
dok abiketo komkerri cuŋ pi kare pa yalwak ducu.' "
5Ai Rwot, wek lwak ma i polo gupaki
pi taŋo me aura ma doŋ ityeko tiyogi-ni,
wek guwer bene pi genni i cokke pa joni maleŋ!
6Pe tye ŋat mo i polo ma gitwero poro ki Rwot;
pe tye mo kadi acel i kin lwak me polo ma rom kwedi, Rwot.
7In aye Lubaŋa ma gilworo i cokke pa jo maleŋ,
in idit dok iger iloyo jo ducu ma gurumi woko-ni.
8Ai Rwot Lubaŋa me mony,
aŋa ma tek calo in?
In lagen ijami ducu, ai Rwot.
9Iloyo wa biamwonyi me nam ma twagge;
ka biamwonyine otwagge, ikweyogi woko cut.
10Inyono Rakab piny ineko woko calo inyono geŋ lee muto,
ikeyo lukworri woko ducu pi tek me badi.
11Polo ki lobo ducu meri;
lobo ki jami ducu ma tye iye in aye ma iketogi.
12In aye ma iketo lobo ma tuŋ acam ki ma tuŋ acuc;
got Tabor ki got Kermon gipako nyiŋi ki yomcwiny madwoŋ.
13It ye ki twero madit mada;
tekki dwoŋ, ciŋa ma lacuc oille malo.
14Icibo komkerri i kom kit ma atir ki ŋolo kop kakare;
mar ma pe lokke, ki gen, tye i gin ducu ma itiyo.
15Gitye ki gum jo ma giwori kun giwero boti wer ki dwan maloŋo,
ma giwoto i ceŋ me kicani, ai Rwot.
16Gibedo ki yomcwiny piri dyeceŋ jwi,
ma gidwori pi kiti muporre.
17In aye ma imiyogi tek miyo gibedo ki deyo;
pi berri botwa miyo tekwa bene tiŋŋe malo.
18In aye i kwot ma gwokowa, ai Rwot;
in ŋat Maleŋ pa Icrael imiyo botwa kabaka.
19Yam con iloko ki laticci ma lagen i lek, kun iwacci,
"Aketo lalukana i kom dano ma tye ki tek,
amiyo ŋat ma ayero ki i kin lwak obedo i wi komker.
20-Ayero laticca Daudi,
awire kimoona maleŋ, aketo obedo kabakawu.
21Tekka bibedo bote kare oucu,
twerona bimiyo en bedo tek.
22Lukworre pe gibibwole,
dok jo maraco pe gibiloye bene.
23Abinyono lukworre woko piny ki i nyime,
dok aneko jo ma dage woko liweŋ.
24Abibedo kwede ki gen kun amare ki mar mera ma pe lokke,
dok abimiye tek me loyo lukworre pi nyiŋa.
25Abimedo kerre
nia ki i nam madit nio wa i kulu Euprate.
26En bilwoŋa ni, 'In i Wora, ki Lubaŋana;
in aye Got me kalarrena.'
27-Abiloko en bedo latin kayo,
kabaka madit makato luker ducu ma i wi lobo-ni.
28Abigwoko mar mera ma pe lokke nakanaka pire,
dok gicikkena pire bicuŋ likiŋ.
29Abimiyo lakwarre bedo kabaka kare ducu;
dok abimoko komkerre bedo matwal macalo pol.
30"Ka ce likwaye gibibwoto cikka,
ma gibedo kun pe gilubo gin ma aciko;
31ka ce guturo cikka ma pe gilubo cik ma amiyogi,
32ci abipwodogi ki odoo pi balgi;
can madwoŋ adada bipoto i komgi pi balgi.
33Ento pe abikwanyo mar mera ma pe lokke woko ki i kome,
pe abibwoto adana me kwanyo genna woko ki i kome.
34Pe abituro gicikkena,
nyo kadi loko kit lok ma yam doŋ atyeko lokone.
35"Doŋ akwoŋo kwon kicel ma bedo matwal ki nyina maleŋ;
pe abiloko lok goba bot Daudi.
36Kare ducu Likwaye bibedo tye,
dok abigwoko kerre bedo nakanaka calo ceŋ ma ryeny i nyima.
37Bibedo nakanaka ma omoko woko likiŋ calo dwe ma tye i kabedone,
bicuŋ woko matek likiŋ calo polo ma oyarre malo."
38Ento kombeddi kiniga omaki i kom kabaka ma in aye iwiro ki moo;
doŋ itenye woko liyak dok ikwere woko adada.
39Ityeko weko gicikkeni woko ki laticci,
ibolo lalukanane i apwa ibalo woko.
40Ityeko muko cel me gaŋŋe woko ducu;
cel gogone-gu ducu doŋ ireto woko piny odoko obur.
41Jo ma giwok ki i ŋete giyako jamine;
doŋ odoko gin me aŋala bot luwote ma gibedo cok kwede.
42In doŋ imiyo loc woko bot lumonene;
imiyo gin ducu gubedo ki yomcwiny.
43Iyo, iloko lak pala lucwanne odoko gin ma konnye pe,
imiyo giloye woko i lewny.
44Ikwanyo odoo kerre woko ki i ciŋe,
ka ikwanyo komkerre ituro ibolo woko piny i nom.
45Imiyo oteggi oti woko ma pud en tidi,
ci ileyo wiye woko.
46Ai Rwot, ibikanne woko matwal?
Nyo pi kare ma rom mene?
Dok akemoni bibedo ka waŋ calo mac pi kare ma rom mene?
47Ai Rwot, po i kom kit ma kare me kwo pa dano nok kwede,
dok ipo ni dano ma iketo-gu ducu mwa!
48Aŋa ma twero bedo kun pe to?
Dok aŋa ma twero larre kene ki i twer me Lyel?
49Rwot, tic ducu ma yam itiyo, ki mar meri ma pe lokke-ni, doŋ gitye kwene?
Genni ma ikwoŋo kwede kwon bot Daudi-ni kono tye kwene?
50Ai Rwot, po i koma an laticci, nen kit maginala kwede.
Nen kit ma atye ka ciro kwede yet pa lwak me rok ducu.
51Ai Rwot, nen kit ma lukworri giloko kwede lok aŋec,
kun bene giŋalo dano ma in aye iwiro ki moo
i kabedo ducu ma en woto iye.
52Gipwo Rwot nakanaka!
Amen dok Amen!


2 Tekwaro 35:15
15Likwayo pa Acap ma gin luwer, gubedo i kabedogi macalo Daudi, Acap, Keman, ki Jedutun ma lanen pa kabaka onoŋo guciko; ki lugwok doggola ot pa Rwot ducu gubedo i doggola acel acel. Pe gumito weko ticgi pien guniaŋ ni utmegigi ma Lulevi gubedo ka yubbe pigi bene.


2 Luker 25
Jerucalem opoto i ciŋ jo Babilon
(Jer 39.1-7; 52.3b-11)
1-Lacen Jedekia ocako jemo woko i kom kabaka me Babilon. I mwaka me aboŋwen me locce, i dwe me apar, i nino dwe apar, en aye Nebukadnejar kabaka me Babilon obino kwede ki monnye ducu i kom Jerucalem, ci orumo gaŋ woko, ka dok gutoro cel lobo orumo woko dyere. 2Gaŋ girumo kit meno nio wa i mwaka me apar wiye acel me loc pa kabaka Jedekia. 3I kom nino dwe aboŋwen me dwe me aŋwen onoŋo kec odoko marac i Jerucalem, ma omiyo cam pe dok nen pi lwak. 4-Ka gumuko cel me gaŋ woko, ci kabaka ki lwak lulweny ducu gumol gurmo woko ki i dyewor, kun giwok ki i dog gaŋ ma i kin cel aryo me Jerucalem, ma i ŋet poto pa kabaka, kadi onoŋo jo Kaldaya gurumo gaŋ woko. Gucito gulubo yo ma dok tuŋ Araba. 5Ento mony pa jo kaldaya guryemo kor kabaka, ci gumake wa i bar me Jeriko; ci monnye guket woko ducu ki i kome. 6Ka gumako kabaka, ci gukelo en bot kabaka me Babilon i Ribla, ka ma oŋolle iye kop. 7-Ka gucako neko awobe pa Jedekia woko ki i nyime ma wane neno, ka gikolo wane giloyo woko, ka gitweye ki nyor, gitere kwede wa i Babilon.
Gitero jo Juda i opii
(2 Tek 36.17-21; Jer 39.8-10; 52.12-30)
8I dwe me abic, i kom nino dwe me abirone, ma en aye mwaka me aboŋwenne me loc pa kabaka Nebukadnejar kabaka me Babilon, en aye Nebujaradan ma ladit pa lugwok kabaka, ma latic pa kabaka me Babilon, obino i Jerucalem. 9Ocako wano ot pa Rwot woko, ki ot pa kabaka, ki odi ducu ma tye i Jerucalem; owaŋo odi madito woko ducu ki mac. 10Ki mony pa jo Kaldaya ducu, ma yam gitye kacel ki ladit pa lugwok kabaka, gumuko kicika cel murumo Jerucalem woko. 11Ki lwak ma yam gudoŋ i gaŋ, ki jo ma yam gukobo gigi kengi bot kabaka me Babilon, kacel ki lwak ma gudoŋŋe ducu, Nebujaradan ma ladit pa lugwok kabaka oterogi woko i opii. 12Ento owe ko lucan mogo gudoŋ i lobo wek gubed lugwok poto olok ki lupur ki kweri dyaŋ.
13-Ki wir mola aryo ma yam gitye i ot pa Rwot, ki litino gadigadi ki nam me mola ma yam gitye i ot pa Rwot, jo Kaldaya guturo, guŋido woko ka gutero molane wa i Babilon. 14-Gutero lwak agulu ducu, ki akwaya latokke-gu, ki magac-gu ki atabo me odok eceta, ki jami mola ducu ma yam gitiyo kwedgi i ot pa Rwot, 15ki weer me waŋo mac bene, ki becen-gu. Gin ma yam gitiyo ki jabu, ladit pa lugwok kabaka otero macalo jabu, gin ma yam gitiyo ki ryal, otero macalo ryal. 16Lok ma dok i kom wir aryo-ni, ki nam acel, ki litino gadigadi ducu, ma yam Solomon otiyo pi ot pa Rwot, pek me mola ma oa ki i kom jami magi ducu dwoŋ, pe pimme. 17Bor pa wir acel romo futi pyeraryo wiye abiro. I wiye yam giketo iye lalukana me mola, kun lalukana borre romo futi aŋwen ki nucu. I kom lalukana onoŋo giketo iye obwo ki cal nyig okwer pomegranat, ma gin ducu gitiyogi ki mola, ma girumo lalukana dyere. Wir me aryo bene rom ki lawote, kun tye ki obwone me mola.
18Ladit pa lugwok kabaka otero Ceraya bene ma ajwaka madit, ki Jepania, ajwaka me aryone, ki lukurdoggola me ot pa Rwot gin adek. 19Ka dok okwanyo ladit ma loyo lumony ki i dye gaŋ, ki lumemba abic me lukiko pa kabaka ma onoŋogi i dye gaŋ; ki karan pa ladit me mony ma yam coko jo me lobo pi lweny, ki jo pyerabic i kin wegi lobo ma ginoŋogi i dye gaŋ. 20Nebujaradan ladit pa lugwok kabaka omakogi, oterogi wa i Ribla bot kabaka me Babilon. 21Kabaka me Babilon ocako nekogi woko ducu; onekogi i Ribla ma i lobo Kamat. Jo Juda yam gikwanyogi woko ki i lobogi giterogi i opii kit meno.
Jo mudoŋ gulwi woko i Ejipt
(Jer 40.7-9; 41.1-3)
22Nebukadnejar kabaka me Babilon oketo Gedalia wod pa Akikam ma wod pa Capan me loyo jo mudoŋ i lobo Juda, ma yam owekogi gubwot. 23Ka ludito me mony ducu ma i kin gaŋi guwinyo ni kabaka me Babilon otyeko keto Gedalia me bedo laloyo, ci gubino ki lwakgi bot Gedalia wa i Mijpa. Nyiŋgi ene: Icmael wod pa Netania, Yokanan wod pa Karea, Ceraya wod pa Tankumet ma jo Netopa, ki Jajania wod pa jo Maaka. 24Gedalia ocako kwoŋo kwoŋ botgi ki bot lwakgi ducu kun wacci, "Pe wulwor ludito tic pa jo Kaldaya. Wubed i lobo, wuti bot kabaka me Babilon, ci wubibedo maber laboŋo ayela mo." 25Ento i dwe me abiro, Icmael wod pa Netania, wod pa Elicama, ma tye i kaka pa luker, obino kacel ki jo apar, ci gulwenyo ki Gedalia, guneko woko, kacel ki Lujudaya ki jo Kaldaya ma gitye kwede i Mijpa. 26-Lacen lwak ducu, jo matino ki jo madito, ki ludito me mony gua gucito wa i Ejipt, pien gulworo jo Kaldaya.
Giketo deyo bot Yekoyakin ki i Babilon
(Jer 52.31-34)
27I kare me mwaka pyeradek wiye abirone nia ma gitero kwede Yekoyakin kabaka me Juda i opii, i dwe me apar wiye aryo, i kom nino dwe pyeraryo wiye abiro, en aye Evil-merodak, kabaka me Babilon, otimo kica ki Yekoyakin kabaka me Juda, ogonye woko ki i mabuc, i mwaka ma en ocamo iye ker. 28Obedo ka lok kwede mot maber, oketo en obedo i kom madit makato ducu ma i kin kom pa luker ma onoŋo gibedo kwede i Babilon. 29Kit meno omiyo Yekoyakin olunyo boŋo mabuc mere woko, obedo ka cam i wi meja pa kabaka jwijwi, pi kare me kwone ducu. 30Pi miye gin me konye kwede, kabaka dok obedo ka miye lim me tic kwede jwijwi, nino ducu me kwo mere.


Nia 26
Kema
(Nia 36.8-38)
1"Doki ibitiyo kema ki boŋo cuka apar me boŋo camanini ma giwiyo maberre, ki uci ma bulu ki ma lamar lamar ki makwar; ibicweyo iye cal lukerubi ma gitiyogi ki diro 2Bor boŋo cuka acel acel obed ma romo yadi apar wiye aŋwen, ki lac me boŋo cuka acel acel obed ma romo yat lalwii, ci imwon komgi woko ki yadi aryo; boŋo cuka ducu gibibedc marom. 3Boŋo cuka abic gibiribog kacel, ki boŋo cuka abic mukene bene gibiribogi kacel. 4Kwo waŋ jarara ma bulu i dog boŋo cuka me dul mukwoŋo me agikk i; ka dok ibikwoyo waŋ jarara i dog boŋo cuka me dul me aryone me agikk i, ma rom ki wadi. 5Kwo waŋ jarara pyerabic i dog boŋo cuka acel acel, ki waŋ jarara pyerabic i dog cuka me aryone kun waŋ jarara bikemme ki wadi. 6Ibitiyo jarara gol me jabu* pyerabic me ribo dog boŋo cuka i kom lawote pi golo wad i wek kema obed mukubbe kacel likiŋ.
7"Ibit iyo cuka me yer dyegi me laum wi kema; ibitimo cuka apar wiye acel. 8Bor cuka acel acel obed ma romo yadi apar wiye abic, ki lac me cuka acel acel obed ma romo yadi aryo; cuka apar wiye acel-li ducu gubed marom. 9Ibiribo cuka abic kacel pat kengi, ki cuka abicel bene ibiribo pat kengi, dok cuka me abicelle ibibamo idolo iye aryo i nyim kema. 10Kwo waŋ jarara pyerabic i dog cuka me dul mukwoŋo me agikki, ka dok ikwo waŋ jarara pyerabic i dog cuka me dul me aryone me agikk i.
11"Dok ibitiyo lagol me mola me aroya i waŋ jarara, irib ki kema, wek obed mukubbe kacel likiŋ. 12Dul cuka me kema ma odon, en nucu cuka mudoŋŋe, bipyelle i ŋe kema. 13Futi acel ki nucu tuŋ cel ki futi acel ki nucu tuŋ cel bene, en bor me cuka mudoŋŋe, bipyelle i but kema tuŋŋi ki tuŋŋi me umone. 14Dok ikwo laa romo ma ginyoŋo, ki laa dyegi me umo wi kema.
15"Ibitiyo guti me bao yat lalwii, ma ocun atir, pi kema. 16Bor gut i obed futi apar wiye abic ki lacce futi aryo, i kom guti acel acel. 17Wek tyene aryo i kom guti acel acel, me kubogi kacel; ibitiyo guti me kema ducu kit meno. 18Ibitiyo guti me kema, guti pyeraryo i tuŋ acuc; 19dok ibitiyo tedi tergi me ryal ma romo pyeraŋwen pi guti pyeraryo-nu, tedi tere aryo pi guti acel pi tyene aryo, ki tedi tere aryo pi guti mu kene pi tyene aryo. 20Ki pi kema tuŋ me aryone, ma tuŋ acam, obed guti pyeraryo, 21ki tedi tergi me ryal ma romo pyeraŋwen, tedi tere aryo pi guti acel, ki tedi tere aryo pi guti mukene. 22Ki pi ne kema ma tuŋ potoceŋ bene iti guti abicel. 23Ti guti aryo me twok kema ma i ŋeye; 24gibipoko kingi ki tuŋ piny ento giribo doggi ki tuŋ wigi malo i kom agut mukwoŋo; gin aryo ducu gibibedo kit meno, ci twoke bibedo aryo. 25Guti bibedo aboro, ki tedi tergi me ryal, tedi tergi apar wiye abicel, tedi tere aryo pi guti bao acel, ki tedi tere aryo pi gut i bao mukene.
26"Dok ibitiyo rii me bao yat lalwii abic pi guti me kema tuŋ cel, 27ki rii bao abic pi guti me kema tuŋ mukene, ki rii bao abic pi guti me kema me ŋeye tuŋ potoceŋ. 28Rii bao ma i dyere, ma ŋolo kor guti ari, bia ki i agikk i tuŋ cel nio i agikki tuŋ mukene. 29Ibimwono kom guti woko ki jabu, dok ibitiyo agit me rwako iye rii bao, ibimwono rii bao bene ki jabu. 30Gur kema i kit ma yam ginyutti i wi got.
31"Ibikwoyo boŋo kicika ki uci ma bulu ki ma lamar lamar ki makwar, ki boŋo camanini ma giwiyo maberre; gibicweyo iye cal lukerubi ki tic me diro. 32Ibiŋabo i kom wir aŋwen me bao yat lalwii ma gimwono komgi woko ki jabu, ma tye iye gol jabu, ma ocuŋ i kom tedi tergi me ryal aŋwen. 33-Ŋab boŋo kicika ki jarara lagolle. Kel canduk lok me caden kunnu ki i boŋo kicika, ci boŋo kicika bipoko kin kabedo maleŋ ki kabedo maleŋ makato ducu. 34Ka doŋ iket kom me kica i wi canduk me cik i kabedo maleŋ makato ducu. 35Ket meja ki woko i ŋe boŋo k icika, ki okar-mac iket tuŋ acuc me kema, ma okemo meja; ibiketo meja tuŋ acam.
36"Dok ikwo boŋo cuka Laum doggola me kema ki uci ma bulu ki ma lamar lamar ki makwar, ki boŋo camanini ma giwiyo maberre, ma gidero maber. 37Ti wir abic me boŋo cuka laum doggola ki bao yat lalwii, ci imwon komgi woko ki jabu; golgi bibedo me jabu, dok ibiliyo tedi tergi me mola abic.


Jeremia 5:6
6Pi meno, labwor mo bia ki i buŋa ci nekogi woko,
orudi ma bedo i tim aroo bibino tyekogi woko.
Kwac aye ma doŋ tye ka kuro gaŋigi,
ŋat mo ki i kingi ka oa okato woko ci gibiŋido woko matitino;
pien balgi doŋ odoko dwoŋ,
tim me kwele bene doŋ omedde wo ko i kingi adada.


Nekemia 10:37
37Wabitero mo ko kwon me kai manyen mukwoŋo cek wamiyo bot ajwagi, kacel kijami me kony mewa ma wamiyo, ki gityer mukene ducu macalo me koŋo vino, moo nyig yat jeituni ki kit kwa nyig yadi ducu mapatpat, mwaka ki ki mwaka, kun waketo i kicika odi matino me ot pa Lubaŋa, Wabimiyo dul acel me apar me kwa cam mapatpat ma wapuro bot Lulevi ma gin lujog dul acel me apar ki bot lupur ma tye i gaŋiwa.


Mika 2:4
4I nino meno gibiwerowu ki wer aŋec,
dok bene gibikoko koko me can, kun giwacci, "Giyakowa doŋ atika;
lobo ma yam opoko botwa Rwot
omiyo woko ki jo mukene;
iuro aura kit ma en ogamo kwede ki botwa!
En opoko pottiwa woko i kin jo ma guterowa i opii."


Amoc 8
Lok me aŋwenne ma Lubaŋa onyuto
1Rwot Lubaŋa onyutta man: nen, aduku ma tye iye nyig yadi me acama ma gicek i agikki mwaka. 2Ci owacca ni, "Amoc, ineno gin aŋo?" Agamo ni, "Aduku ma tye iye nyig yadi me acama ma gicek i agikki mwaka." Rwot dok owacca ni,
"Agikki doŋ oo i kom jona jo Icrael;
pe dok abikato ki ka ŋetgi.
3Wer me ot pa Lubaŋa bidoko me koko i nino meno.
Kom jo muto gibibedo mapol;
gibibologi woko laliŋ i kabedo ducu."
Man lok pa Rwot Lubaŋa kikome.
Can doŋ cok poto i lobo Icrael
4Wuwiny man, wun ma wunyono jo ma piny obwoyogi,
ki ma wumito tyeko lucan woko ki i lobo,
5ma wuwacci, "Kwero por dwe bitum awene,
wek wacat bel?
Cabit bitum awene,
wek wakel ŋanowa me acata?"
Dok ni,
"Wek wacat belwa ki agwata matidi,
wapim limgi ki cekel mapek,
kun wabumu dano ki mijan ma pe pimo kakare,
6wek wawil lucan ki ciliŋ,
wacat jo ma piny obwoyogi pi war tyen,
wacatu wa ki cuŋ bel bene."
7Rwot otyeko kwoŋo kwoŋ ki nyiŋ gin ma jo pa Yakobo giwakke iye ni,
"Wiya pe biwil i kom timgi mo acel ma gitimo.
8Lobo pe biyeŋŋe pi lok man,
kun ŋat acel acel ma obedo iye koko can?
Lobo ducu biille malo macalo kulu Nail ka opoŋ,
biyeŋŋe dok piny calo kulu Nail ma i Ejipt."
9Man lok pa Rwot Lubaŋa kikome, ni,
"I nino meno abimiyo Ceŋ poto cwiny dyeceŋ,
abicido lobo woko i kare ma cen ryeny.
10Abiloko ninowu madito doko nino me kwero cola,
ki werwu ducu doko me kumo.
Abimiyo jo ducu tweyo boŋo cola i pyergi,
wi dano ducu gibilyelo woko;
abimiyo bedo calo koko pi latin ma dano onywalo acel keken,
agikkine bibedo nino me cwercwiny madwoŋ."
11Man lok pa Rwot Lubaŋa kikome, ci,
"Nen, kare obebino ma abicwalo kec i lobo-ni,
pe kec kwon, kadi ki orwo pii, ento kec me winyo lok pa Rwot.
12Dano bimal ata nia ki i nam man
nio wa i nam mukene,
ki nia ki tuŋ acam nio tuŋ wokceŋ;
gibiriŋo ata pi yenyo lok pa Rwot, ento pe gibinoŋo.
13"I nino meno anyira ma gibeco ki litino awobe
komgi biloc woko pi orwo pii.
14Jo meno ma gikwoŋo kwon ki nyiŋ Acima me Camaria,
ma giwaco ni, 'Macalo lubaŋani tye kwo, in Dan,'
dok ni, 'Macalo yo Beer-ceba tye makwo-ni,'
gibipoto piny pe dok gibimedo ki a malo."


Nekemia 7:5
Wel dano ma gudwogo cen ki opii
(Ejira 2.1-70)
5Lubaŋa dok oketo tam i cwinya me guro lwak, rwodi ki ludito ma giloyo wi lwak kacel, wek gico nyiŋgi i buk me tekwarogi. Ci anoŋo i buk me tekwaro nyiŋ jo ma gilubo jo mukwoŋo dwogo cen ki i opii, anoŋo gicoyo nyiŋgi kit man:


2 Luker 10:6
6Dok onwoyo coyo botgi waraga me aryo, kun waco ni, "Ka ce wun wutye tuŋ bota, ka ce wuyubbe me woro doga, ci wukwany wi litino awobe pa rwotwu, ci wubin bota i Jejreel diki ka onyoo." Onoŋo litino awobe pa kabaka ma romo jo pyerabiro gitye bot jo madito ma i gaŋ meno ma gibedo ka pitogi.


Jeremia 49:20
20Pi meno, doŋ wuwiny kit yub ma an Rwot, doŋ atyeko yubone i kom jo Edom, ki gin ma doŋ ayubbe me timone i kom jo ma bedo i gaŋ me Teman. Kadi bed wa litinogi gibiywayogi woko, ci bimiyo dano ducu gibedo ki ur matek i kom can meno mupoto i komgi-ni.


Yocwa 8:31
31kit ma yam Moses Latic pa Rwot ociko ki jo Icrael. Olubo lok ma gicoyo i buk me cik pa Moses ni, "Wucan keno tyer ki got ma pe gipayo komgi, ma danomo pe otiŋo nyonyo i kome." En aye gutyero iye gitum awaŋa bot Rwot, ci gutumo gityer lakwecwiny.


2 Tekwaro 34:4
4Omiyo gimuko keno tyer pa lwak Baal-gu ducu ma en neno; ka dok omuko keno tyer ma gucudo malo i wigi ka ma giwaŋo iye odok eceta, Ci dok ojwero yadi me woro jok Acera ducu, ki cal apaya, ki cal jogi ma giliyo aliya, oŋidogi woko matitino, ka orego odoko apwa, ka ocako onyone i wi lyel pa jo ma yam gubedo ka tyero gityer bot cal jogi magi.


Latitlok 8:14
14Tye gin ma konnye pe ma tye ka timme i lobo; tye jo mogo ma kitgi atir ma can poto i komgi ma myero opot i kom lutim maraco, dok tye lutim maraco mogo ma ginoŋo gum maber ma oporre pi jo ma kitgi atir. Doŋ awaco ni man bene gin ma konnye pe.


Ejekiel 6:9
9ci doŋ lutuwu ma gubwot gibipo i koma ki i kin lurok ka ma noŋo giterogi iye i opii. Gibipo i koma ki kunnu kun giŋeyo ni yam aketo can i komgi wek ami lewic omakgi, pien cwinygi ma gen pe iye-ni onoŋo doŋ oa woko ki i koma pi tarwaggi, omiyo gumaro woro cal jogi makato an. Gibibedo ki keccwiny i komgi kekengi pi gin maraco me lewic ma gutimo-ni, ki pi gin me kwer ducu ma yam gutimo.


1 Tekwaro 28
Daudi ociko Solomon pi gero ot pa Lubaŋa
1Daudi ocoko ludito pa jo Icrael ducu i Jerucalem, ludito ma loyo kaka ducu, ludito ma loyo dul tic ducu ma gitiyo i te loc pa kabaka, ludito ma loyo buca mony me jo alip, ki buca mony me jo miya, ludito ma gwoko jami ducu ki lim makwo ducu pa kabaka ki pa awo bene, kacel ki ludito ma loyo gaŋ kai, ki jo ma twoni oteka, ki jo ducu ma gunyebbe ki lweny. 2-Ci kabaka Daudi oa malo, ocuŋ, ocako waco ni, "Wuwiny an, wun utmega ki wun lwakka. Yam abedo ki tam i cwinya me gero ot ka ma canduk me gicikke pa Rwot biywe iye, ki ka ma gibiketo iye kom pa Lubaŋa me teno tyene; ci abedo ka yubo kit me gerone ducu. 3Ento Lubaŋa ojuka kun wacca ni. 'In pe ibigero ot mo pi nyina, pien in lalweny, dok ityeko oyo lwak remo madwoŋ.' 4Kadi bed kumeno, ci Rwot Lubaŋa pa Icrael yam oyero an ki i kin doggola pa kwarina ducu me bedo kabaka ma loyo jo Icrael matwal; pien yam oyero Juda wek obed ladit, ki i ot pa Juda oyero ot pa wora, ki i kin litino awobe pa wora cwinye okwanyo an me bedo kabaka ma loyo Icrael ducu. 5I kom litino awobena ducu, macalo Lubaŋa omiya litino awobe mapol, en oyero iye woda Solomon me bedo i wi komker ma i te ker pa Rwot ma loyo Icrael. 6En rwacca ni, 'Wodi Solomon aye bigerra ot ki dye kalle ducu, pien ayero en wek obed woda, ki an bene abibedo wonne. 7Abimoko kerre bedo matwal, ka ce cwinye omoko matek me lubo cikka ki lok ma aŋolo ducu kit ma en tye kwede i kare-ni.' 8Doŋ acikowu i nyim jo Icrael ducu, ki i nyim lwak pa Rwot ducu, ma kun Lubaŋa bene winyo, wun wubed ka gwoko ki ka yenyo cik pa Rwot Lubaŋawu ducu, wek wubed wegi lobo man maber-ri, ci wuwek obed ginaleya matwal bot likwayowu ma gibilubo ŋewu.
9"In woda Solomon bene, ber iŋe Lubaŋa pa wora, iti ki en ki cwinyi ducu ki kero komi ducu; pien Rwot ŋiyo cwiny dano ducu, dok ŋeyo gin ma cwiny dano yubo ducu ki tamme ducu. Ka ce iyenyo en, ci in ibinoŋo kome; ento ka ce ibwoto en woko, en bitenyi woko matwal. 10Ber igwokke matek, pien Rwot doŋ otyeko yero in pi gero ot me kabedo maleŋ; bed laco, wek itim woko."
11Ci Daudi omiyo bot wode Solomon cal kicika ot me donyo i ot pa Lubaŋa ma yam gicoyo, ki cal odine ducu, ki cal odi kano lim, ki me kicika ma malo ducu, ki me kicika odi matino ducu ma i iye, ki me kicika ma kom me kica bedo iye. 12Dok omiye cal ma nyuto dyekal me ot pa Rwot ducu kit ma yam cwinye otamo, ki kicika odi matino ma orumo ot ducu, ki odi me kano lim ducu ma i ot pa Lubaŋa, ki odi me kano lim me mot ma gidyero bot Rwot. 13Onyutte bene dul tic pa ajwagi ki Lulevi, ki kit kwa tic ducu ma gitiyo i ot pa Rwot; ki kit kwa jami ducu ma gitiyo kwedgi i ot pa Rwot, 14ki pek pa jabu ma mitte pi jami me jabu ma i dog tic acel acel, ki pek pa jami me ryal pi dog tic acel acel, 15ki pek pa okar-mac me jabu, ki mac laputgi, pek me jabu ma mitte pi okar-mac acel acel ki lwak laputte ducu, ki pek pa ryal ma mitte pi okar-mac acel acel ki lwak laputte ducu, muporo kit tic pa okarmac acel acel ma gitiyo kwede, 16ki pek me jabu ma mitte pi meja acel acel me mugati me aketa i nyim Rwot, ki pek me ryal ma mitte pi tiyo meja me ryal ducu, 17ki jabu ma giliyo maberre pi gin lacob riŋo, ki becen ducu, ki kikopo ducu; dok pi atabo jabu ducu, ki pekgi acel acel; pi atabo ryal ducu ki pekgi acel acel; 18ki pi keno tyer me wano odok eceta ma gitiyo ki jabu ma giliyo maleŋŋe, ki pekke. Ka doki onyutte cal gadigadi mejabu pa lukerubi ma giyaro bwomgi me umo canduk me gicikke pa Rwot. 19Man ducu en onyuto ka maleŋ pi gin ma yam Rwot ocoyo pire ki ciŋe: tic ducu myero giti ma lubo kit cal meno.
20Daudi dok owaco bot wode Solomon ni, "Bed laco ma cwinyi nwaŋ, wek itim woko. Pe ilwor, pe cwinyi oryaŋŋe: pien Rwot Lubaŋa, ma en aye Lubaŋana, tye kwedi. En pe bibwoti ata, dok pe bitenyi, nio ka tic ducu ma gitiyo i ot pa Rwot bitum. 21Nen, it ye ki lwak dul pa ajwagi ki pa Lulevi pi tiyo tic ducu me ot pa Lubaŋa; jo ducu ma ludiro i kwa tic ducu, ma gitye ki miti, gibinywako tic kwedi; ki ludito ki lwak ducu gibiwinyo dogi i lok ducu."


Wel 11
Jo Icrael gukok pi riŋo
1Dano gubedo ka lok ki akeca pi can ducu ma gitye iye, ci Rwot owinyo; ka Rwot otyeko winyone, kiniga omake, ci mac pa Rwot opoto, olyel i kingi, owaŋo kabedo mogo ma i ŋet gony. 2Lwak gukok bot Moses, ci Moses olego Rwot, ka mac ocako pye. 3Mumiyo nyiŋ kabedo meno gilwoŋo ni, Tabera*, pien mac pa Rwot olyel i kingi.
4I kare meno lwak jo a ta ma gitye i kingi cwinygi opukke matek, omiyo jo Icrael bene gucako koko doki, kun giwaco ni, "Lutuwa, aŋa ma bimiyowa riŋo me acamawa? 5Pud wapo pi rec ma yam wacamo nono i Ejipt, ki pi okwer ki okono ki kituŋgulu maboco ki kituŋgulu matino ki kituŋgulu matikki; 6ento i kare-ni kero komwa doŋ peke, dok gin mo bene doŋ peke, kono nyo manna man ma waneno keme-ni."
7-Onoŋo manna nen macalo nyig koo, dok bene nen macalo odok yat ma gilwoŋo bedola. 8Dano gicito ka jobone, ka girego ki kidi nyo giodo ki pany, ka gitedo ki agulu, nyo gitimo ki capatine; ka gicamo, mitte rom ki mit pa capat ma gitedo ki moo. 9-Ka toyo oluk i dye gony ki i dyewor, ci manna bene poto piny.
Moses oyero ludoŋo pyerabiro
10Moses owinyo ka dano gikok i doggolagi ducu, kun ŋat acel acel tye i dog kemane; ci kiniga omako Rwot matek, Moses bene cwinye pe obedo yom. 11Moses owaco bot Rwot ni, "Piŋo itima marac kuman? Piŋo an pe anoŋo gum mo i nyimi, mumiyo in doŋ iketo peko pa lwak man ducu i koma? 12Onoŋo an aye abedo min lwak man ducu bo? An aye yam anywalogi bo, mumiyo Iwaco bota ni atiggi i kora, macalo lapidi tiŋo latin ma pud dot, atergi i lobo ma yam ikwoŋo pire ni ibimiyo bot kwarogi? 13Ni kono abinoŋo riŋo kwene me amiya ki lwak dano man ducu? Pien gibedo ka kok i nyima kun giwaco ni, 'Miniwa riŋo wek wacam.' 14An pe atwero tigo lwak dano man pira kena; yecce pek mukato kare. 15Ka ibedo ka tima kit man, ci ber ineka woko magicel, ka anoŋo gum mo i nyimi, wek pe abed ka neno can kuman."
16Rwot owaco bot Moses ni, "Cokka jo pyerabiro ki i kin ludoŋo pa jo Icrael, ma iŋeyo ni gin ludoŋo ki i kin lwak ki ludito ma loyogi; ci ikelgi i kema me rwatte, wek gucuŋ kunnu kacel kwedi. 17An abilor piny abino ka lok kwedi kunnu; ci abikwanyo cwinya mo ma tye i komi-ni, abiketo i komgi; miyo gibinywako tigo peko pa lwak kacel kwedi, wek in pe doŋ ibed ka tiŋone piri keni. 18Wac bot lwak ni, 'Wulonnye kekenwu wubed maleŋ pi nino ma diki, ci wubicamo riŋo; pien wubedo ka kok i it Rwot kun wuwaco ni, "Aŋa ma bimiyowa riŋo me acamawa? Pien yam onoŋo watye maber giwa i Ejipt." Pi meno Rwot bimiyowu riŋo ci wubicamo. 19Pe wubicamo pi nino acel keken, nyo nino aryo, nyo abic, nyo apar, nyo pyeraryo, 20ento wubicamo pi dwe acel kulu, nio ka bikatti woko ki i umwu, nio ka ocido cwinywu woko, pien wutyeko kwero Rwot ma bedo i kinwu-ni kun wukok i nyime ki pig waŋwu, wuwaco ni, "Piŋo yam waa woko ki i Ejipt?"'" 21Ento Moses ogamo ni, "Jo ma abedo i kingi welgi romo alip miya abicel, co ma giwoto ki tyengi, ci in iwaco ni, 'Abimiyogi riŋo wek gucam pi dwe kulu!' 22Myero ginek lwak lim makwo, romi ki dyaŋi-gu, wek oromgi? Nyo lwak rec ducu ma, tye i nam gibicoko kacel pigi, wek oromgi?" 23Rwot ogamo dog Moses ni, "Cin Rwot aye doŋ odoko cek bo? Ibineno tin ka ce lokka bicobbe boti kakare nyo pe."
Ludoŋo guloko macalo lunebi
24Moses okato woko ka tito ki dano lok ma Rwot owaco; ci ocoko jo pyerabiro ki i kin ludoŋo pa jo Icrael, oketogi gurumo kema me rwatte. 25Ka Rwot olor piny ki pol, ci oloko kwedgi, okwanyo cwinye mo ma tye i kom Moses, oketo i kom ludoŋo pyerabiro. Ka cwiny pa Lubaŋa opoto i komgi, ci gucako lok macalo lunebi. Ento pe dok gumedde ki timo kit meno.
26Onoŋo jo aryo gudoŋ cen i gony, acel nyiŋe Eldad ki mukene nyiŋe Medad, ci cwiny pa Lubaŋa opoto i komgi. Onoŋo gitye i kin jo ma yam gicoyo nyiŋgi-ni, ento pe gukato woko gucito i kema me rwatte, mumiyo gubedo ka lok macalo lunebi i dye gony. 27Latin awobi mo oriŋo otito bot Moses ni, "Eldad ki Medad gitye ka lok macalo lunebi i dye gony." 28Ci Yocwa wod pa Nun, ma onoŋo obedo lakeny pa Moses cakke wa i tinone, owacci, "Moses, laditta, jukgi woko." 29Ento Moses owaco bote ni, "In nyeko omaki pira ce? Kono jo pa Rwot ducu gubedo lunebi, kono ber mada, wek Rwot oony cwiny mere i komgi!" 30Ci Moses ki ludoŋo pa jo Icrael gudok i gony.
Rwot ocwalo aluru
31Ka Rwot omiyo yamo okodo, ci okelo lwak aluru nia ki i nam, ci gupoto piny i ŋet gony. Lacce romo wot me nino acel ki tuŋcel, dok ki tuŋ mukene bene lacce romo wot me nino acel ma orumo gony ducu, opoŋo piny ma romo futi adek kulu. 32Dano gutwarre ka cokogi i nino meno dyeceŋ ki dyewor benebene, ki orwone bene. Jo ma gucoko manok keken gucoko muromo guniya pyeradek; ci gucako moyone murumo gony. 33I kare ma riŋone pud omoko i kin lakgi, ma peya gucamo otum, kiniga omako Rwot i kom dano, ci opwodo lwak ki two gemo mapek. 34Mumiyo nyiŋ kabedo meno gulwoŋo ni, Kibrot-atava*, pien jo ma kecgi dwoŋ giyikogi kunnu. 35Nia ki i Kibrotatava lwak gutiŋo wot me cito Kajerot, ci gutiro gubedo kunnu.


Ejekiel 44:5
5ci Rwot owacca ni, "Wod pa dano, ket cwinyi me niaŋ maber i gin ducu ma ineno ki ma iwinyo ki iti, Abetitti cik ducu me ot pa Lubaŋa ki gin ducu ma myero dano guti dok gulubi. Dok iket cwinyi me niaŋ maber i kom kit dano ma giyegi me donyo i ot pa Lubaŋa, ki jo ducu ma pe giyegi me donyo i kabedo maleŋ.


Jeremia 4:31
31Awinyo koko mo ma cal ki koko pa dako ma tye ka rem ki nywal,
ma tye ki arem madwoŋ calo dako ma pud nywalo latin kayone anywala,
Ci on tye ka koko kun kwitte pi noŋo yweyo,
kun ryeyo ciŋe woko ma wacci,
"Can i wiya gira! Awille woko i nyim lunek dano."


Carolok 3
1Latinna, pe myero wii owil i kom pwony ma apwonyi kwede,
ento gwok cikka i cwinyi;
2pwonnya ducu bimiyi iri i lobo pi kare malac,
pi mwaka mapol,
ki dok bimiyo ibedo ki kuc ki lonyo madwoŋ.
3Pe ibwot ada ki gen ma itye kwede;
twegi gubed i ŋuti,
dok icogi i cwinyi macalo icoyo i kom got.
4-Kit meno ibinoŋo gum ki kit maber i waŋ Lubaŋa kacel ki i waŋ dano.
5Gen Rwot ki cwinyi ducu,
pe ibed ka jeŋŋe i kom niaŋ ma itye kwede.
6I kit kwoni ducu wii myero opo i kom Rwot,
ci en bitiro yo ma iwoto iye bedo atir.
7-Pe myero ibed ka tamo kekeni ni iryek;
lwor Rwot, ci ilokke iwek timo gin marac.
8Meno aye yat ma bicano two ki i komi,
dok bimiyo cogoni gibedo matek.
9Wor Rwot ki lonyoni ma itye kwede ducu,
dok ityer cam mukwono cek i potoni me wi mwaka;
10ci deroni bipoŋ ki cam madwoŋ,
ki koŋo vino ma ipiko i opoko bityero opoko ci mol woko liweŋ.
myero imak lok ma en yubi kwede macalo lok me poyo wii,
12-pien Rwot pwonyo dok yubo ŋat ma en maro,
en tye macalo wego ma pwodo latin ma cwinye maro adada.
13Dano ma doŋ onoŋo ryeko tye ki yomcwiny,
ki dano ma doŋ olimo niaŋ matut bedo kit meno,
14pien kelo gin maber makato lonyo me ryal,
ki magoba me lonyone bene kato me jabu.
15Ryeko ber kato jami me wel-gu,
pe tye gin mo ma imito ma gitwero poro kwede.
16Ryeko tye ki kwo ma ri nakanaka i ciŋe tuŋ acuc;
lonyo kacel ki deyo gitye i ciŋe tuŋ acam.
17Yone yo ma miyo yomcwiny madwoŋ,
ka iwoto i yone ducu inoŋo kuc keken.
18Ryeko tye macalo yat me kwo bot, jo ma gumako matek likiŋ;
Jo ma gumake matek likiŋ gilwoŋogi jo ma cwinygi yom.
19Rwot oketo lobo ki ryekone;
dok pi ŋecce omiyo en oketo polo i kabedone;
20pii ma tye i te lobo ogunnye pi ŋecce,
ki toyo bene oa ki i pol ocwer obino piny i lobo.
21Latinna, gwok ryekoni kacel ki niaŋ matut ma it ye kwede;
pe iwek gurweny woko ki i waŋi;
22gibimiyo ibedo ki kwo i cwinyi,
dok gibibedo macalo gin mo ma iruko i ŋuti me deyo.
23Doŋ ibiwoto i yoni ma cwinyi tek ma pe iparo gin mo,
tyeni bene pe bigwamje atata.
24Ka ce ibedo piny, pe ibilworo gin mo liweŋ;
ka doŋ ibuto piny, ci ibinino nino mamit atika.
25Pe myero ilwor ka ineno can opoto i kom jo maraco macalo yamo kot,
kadi bed ka can opoto i kom jo maraco otyekogi woko liweŋ:
26pien Rwot aye bibedo ŋat ma igeno;
dok en bigwoki, miyo owic pe mako tyeni.
27Pe ikwer tiyo gin maber bot dano ma mito ni ikonye,
ma noŋo it ye ki twero me tiyone.
28Pe iwac ki lawoti ni, "Koŋ iciti, ka dok idwog kany aye,
abimiyi diki," ma kun noŋo tye boti en gin ma en mito-ni.
29Pe myero ipir lok me timo gin marac i kom lawoti,
ma kun noŋo en bedo ki gen i komi nino ducu.
30Pe myero ipyem ki dano mo laboŋo tyen lok mo,
ma kun noŋo en pe otimo gin mo marac i komi.
31Pe iwek nyeko omaki i kom jo ma gin lubwami,
dok pe ilub kitgi mo kadi ki acel;
32pien Rwot dag jo ma gitimo gin marac akaka,
ento en tye ki gen i kom jo ma kitgi atir.
33Rwot ceno gaŋi pa jo maraco,
ento en miyo gum i kom gaŋi pa jo ma kitgr atir.
34-Rwot cayo jo ma luŋala,
en nyuto kicane bot jo mawmol.
35Jo ma gin luryeko giketo deyo madit i komgi,
ento lumiŋ ginoŋo megi can keken,


Nekemia 8:16
16Lwak ducu gucito ka kelo jami ma gitito pire-ni ci gutiyo bolo mapol me bedogi, kun dano acel acel timo mere, i wi odigi, i dyekalgi, ki i dyekal me ot pa Lubaŋa, ki i dyekal ma i Dogcel me Pii, ki i dyekal ma i dogcel ma gilwoŋo ni pa Epraim.


2 Luker 23
Yocia ojwero ka woro jok-gu woko
(2 Tek 34.3-7, 29-33)
1Kabaka ocwalo kwena, ci ludoŋo me Juda ducu ki me Jerucalem gucokke bote. 2Kabaka ocito malo wa i ot pa Rwot, kacel ki jo Juda ducu, ki jo ducu ma gibedo i Jerucalem, ki ajwagi, ki lunebi, ki lwak ducu, jo matino ki jo madito. Ci ocako kwano lok ducu ma i buk me gicikke ma ginoŋo i ot pa Rwot, kun gin ducu giwinyo. 3Lacen kabaka ocun i ŋet wir ci oketo gicikke, omoko i nyim Rwot ni, ebilubo kor Rwot, kun emako lok ma Rwot ociko ducu, ki lok me caden, ki cik matinone ducu. Ocikke ni ebimako ki cwinye ducu ki tipone ducu, kun ecobo kwede lok me gicikke meno, ma yam gicoyo i buk meno. Ci lwak ducu guribbe ka moko gicikke.
4-Kabaka ociko Ilkia, ajwaka madit, ki ajwagi ma i dul me aryo, ki lukurdoggola ni gukel jami ducu ma tye i ot pa Rwot ma yam gitiyogi pi Baal, ki pi jok ma dako ma gilwoŋo Acera, ki pi mony ma i polo ducu, Gucako waŋogi woko i ŋe Jerucalem, i potti ma i ora kulu Kidron, gutero burugi wa i Betel. 5Orido wi ajwagi me waŋ jogi ma yam luker me Juda guketogi me waŋo odok eceta i waŋ jogi ma i wi godi ma i ŋet gaŋi madito ma i Juda, ki ma gurumo Jerucalem, kacel ki jo ma giwaŋo odok eceta bot jok Baal, ki bot ceŋ ki dwe, ki lakalatwe ki mony ducu ma i polo. 6Ka dok okwanyo cal Acera ma jok ma dako-ni woko ki i ot pa Rwot, otero woko wa i ŋe Jerucalem, i kulu Kidron, ci owaŋo woko i ora me Kidron, oluro matitino twatwal, ci oonyo ka ma giyiko iye dano ata. 7Omuko odi pa lutim kwele ma luwor jogi, ma onoŋo gukubbe i kom ot pa Rwot, ka ma yam mon gicweyo iye boŋo pi Acera. 8Ka dok okwanyo lwak ajwagi woko ki i gaŋi madito ma i Juda, ka obalo lwak waŋ jogi ma i wi godi ka ma yam ajwagi gubedo ka waŋo iye odok eceta; obalo cakke wa i Geba nio kwede wa i Beer-ceba. Omuko bene waŋ jogi pa jogi ma calo nyogi oyima, ma yam gitye i dog gaŋ ma gidonyo kwede i gaŋ pa Yocwa ma laloyo me gaŋ Jerucalem, yo tuŋ acam ka idonyo i dogcel. 9Ajwagi ducu ma i waŋ jogi ma i wi godi yam pe gibino i nyim keno tyer pa Rwot i Jerucalem, ento gubedo ka camo mugati ma tobi pe iye ki i kin utmegigi. 10-Kabaka dok obalo Topet, ma onoŋo tye i nota pa wod pa Kinom, wek dano mo pe dok owaŋ iye wode nyo nyare ki mac me gityer bot jok Molek. 11Ka dok omuko lwak cal aguragura ma yam luker me Juda gudyero bot cen, ka ma gidonyo kwede i ot pa Rwot, i ŋet kicika pa Natan-melek, dano ma gikolo ma tiyo i ot pa kabaka, ma i dyekal me ot pa Rwot; ka owaŋo gadigadi pa cen ki mac. 12-Lwak keno tyer ma yam obedo i wi kicika ma malo me ot pa Akaj, ma yam luker me Juda gutiyo, kacel ki Reno tyer ma yam Manace ocano i dyekal aryo ducu me ot pa Rwot, magi ducu omuko oreto woko piny, oŋido woko matitino, oonyo lurugi i nota me kulu Kidron. 13-Kabaka dok obalo waŋ jogi ma i wi godi ma yam gitye i ŋet Jerucalem yo tun wokceŋ, yo tuŋ acuc me got me bal, ma en aye got Jeituni, ma yam Solomon kabaka me Icrael ogero pi Acitoret ma jok kipyeda pa jo Cidon, ki pi Kemoc ma jok kipyeda pa jo Moab, ki pi Milkom ma jok kipyeda pa jo Ammon. 14Ka dok oturo wir jogi ducu oŋido woko, ka otoŋo yadi ma gicomo pi woro Acera ma jok ma dako-ni, ka opoŋo kabedogi ki cogo kom dano.
Yocia omuko keno tyer wa i lobo Icrael bene
15-Keno tyer ma i Betel bene, ki wan jok ma yam Jeroboam wod pa Nebat ocano, ma yam omiyo jo Icrael gupoto i bal-li, keno tyer meno bene en omuko oreto woko piny, kacel ki waŋ jokke; godi ma gicano kwede en oŋido woko matino, ci orego woko odoko luru; ka dok owaŋo cal jok Acera bene. 16-Ka Yocia oloko waŋe malo, oneno lwak Lyel i wi got; ci ocwalo dano okwanyo lwak cogo ma giyiko i lyel kunnu, ocako waŋogi i wi keno tyer, obalo kenone woko, ocobo ki lok pa Rwot ma yam dano pa Lubaŋa otito kun nyuto kwede gin ma bitimme anyim. 17-Dok openyo ni, "Got ma gitiyo me po ma ocuŋ loka ca-ni pa aŋa?" Jo me gaŋ meno gutitte ni, "Meno Lyel pa dano pa Lubaŋa ma yam oa ki i Juda, ma okwoŋo tito lok magi ducu ma doŋ ityeko cobogi i kom keno tyer ma i Betel-li." 18Ci ogamo ni, "Wek obedi; pe dano mo okwany cogone." Ci guweko cogone, pe gugudo, kacel ki cogo pa lanebi ma yam oa ki i Camaria-ni. 19Wa ki odi jogi ducu ma i waŋ jogi ma i wi godi ma i gaŋi ducu ma i Camaria, ma yam luker me Icrael gugero, kun gimiyo kiniga mako Rwot, Yocia omukogi woko; otiyo i komgi kit ma yam otimo i Betel ducu. 20Dok oneko ajwagi ducu ma i wan jogi ma i wi godi, onekogi i wi keno tyergi, ka owaŋo cogo kom dano i komgi; ka odok woko i Jerucalem.
Gikwero Nino madit me Kato (Paska)
(2 Tek 35.1-19)
21Kabaka dok ociko lwak ducu ni, "Wukwer nino madit me Kato pa Rwot Lubaŋawu, kit ma yam gicoyo i buk man me gicikke." 22Pe tye nino mo madit me Kato (Paska) ma gikwero kit man i Icrael, cakke ki i kare pa luŋolkop ma yam giŋolo kop ki jo Icrael, kadi wa i kare pa luker me Icrael nyo wa i kare pa luker me Juda; 23ento i mwaka me apar wiye aboro me loc pa Yocia en aye gikwero iye nino madit me Kato pa Rwot i Jerucalem.
Alokaloka mukene ma Yocia okelo
24Ka dok medo i kom ennu, Yocia dok otyeko jwero lukor tipo woko, ki megi jogi-gu, kacel ki cal jogi matinone ma dano gubedo kwede i pacogi, ki cal jogi-gu mukene, ki gin me kipyeda ducu ma gunen i lobo Juda ki i Jerucalem, wek emok lok me cik ducu ma yam gicoyo i buk ma ajwaka Ilkia nene onoŋo i ot pa Rwot. 25Pe tye kabaka mo ma rom kwede ki i kin luker ducu ma gutelo nyime, ma yam koŋ olokke bot Rwot ki cwinye ducu ki tipo kome ducu, ki tekke ducu kun lubo cik pa Moses ducu; dok pe tye dano mo ma olubo ŋeye ma obedo ma rom kwede.
26Kadi bed ku meno, cwiny Rwot ma opoŋ ki akemo mager-ri peya owarre woko, kit ma yam kinigane olyetti kwede matek i kom Juda pi kit ŋeto-ic ma yam kabaka Manace obedo ka ŋeto ki iye-ni. 27Rwot ocako waco ni, "Abikwanyo Juda bene woko ki i nyima, kit macalo atyeko kwanyo Icrael woko ki i nyima-ni, dok abibayo gaŋ man ma ayero-ni woko, en aye Jerucalem, kacel ki ot ma yam aloko i kome ni, Nyiŋa bibedo kunnu."
To pa Yocia
(2 Tek 35.20–36.1)
28Lok kom Yocia mudoŋŋe ducu, ki gin ma yam otiyo ducu, gityeko coyone i buk me Tekwaro pa Luker me Juda. 29I karene en aye Parao Neko kabaka me Ejipt ocito kwede bot kabaka me Aciria wa i dog kulu Euprate. Kabaka Yocia owoto ka rwatte kwede; ci Parao Neko, ka onene, otugi neke woko cut i Megido. 30Luticce gutiŋo kome ki gadigadi nia wa i Megido, gutero Jerucalem, ci guyiko i lyelle kikome. Lwak ma wegi lobo gukwanyo Yekoakaj wod pa Yocia guwiro ki moo, ci guketo en me bedo kabaka, oleyo ka tyen wonne.
Loc pa Yekoakaj ki tone
(2 Tek 36.2-4)
31Yekoakaj ocamo ker ma mwaka me ditte pyeraryo wiye adek, ci obedo ka loc i Jerucalem pi dwe adek. Nyiŋ minne Kamutal, nya pa Jeremia me Libna. 32En obedo ka tiyo gin ma nen marac i wan Rwot, kun lubo kit ducu ma yam kwarine gutiyo. 33Parao Neko otweyo en woko ki nyor ki i Ribla i lobo Kamat, wek pe obed ka loc i Jerucalem oketo wel ajog i kom lobo Juda ma romo talanta me ryal miya acel ki talanta me jabu acel. 34-Parao Neko oketo Eliakim wod pa Yocia obedo kabaka me leyo ka tyen wonne Yocia ocako loko nyiŋe Yekoyakim, Ento otero Yekoakaj wa i Ejipt, ci oto woko ki kunnu. 35Yekoyakim yam omiyo ryal ki jabu meno bot Parao, ento koŋ ojogo ajog i lobone pi noŋo wellim ma Parao ociko. En ojogo ryal ki jabu ki bot wegi lobo, kun gamo ki bot dano acel acel muporo wel ma giŋolo i kome me amiya bot Parao Neko.
Loc pa Yekoyakim
(2 Tek 36.5-8)
36-Yekoyakim ocamo ker ma mwaka me ditte pyeraryo wiye abic, ci obedo ka loc ki i Jerucalem pi mwaka apar wiye acel. Nyiŋ minne Jebida, nya pa Pedaya me Ruma. 37Obedo ka tiyo gin ma nen marac i wan Rwot kun lubo gin ducu ma yam kwarine gutiyo.


1 Tekwaro 5:1
Likwayo pa Reuben
1Man lok kom likwayo pa Reuben ma latin kayo pa Icrael. En aye latin kayo, ento otimo kir pi bedo ki ci-wonne. Pi meno ditte me anywalli gimiyo bot litino awobe pa Yucepu wod pa Icrael, pe doŋ gicoyo nyiŋe i buk me tekwaro ma lubo kit ma ginywale kwede.


2 Tekwaro 8:14
14Kit macalo yam wonne Daudi ociko, en oketo lwak dul pa ajwagi ki dog ticgi, ki Lulevi gi dog ticgi me pako Lubaŋa ki me tic i nyim ajwagi, muporo tic me nino acel acel. Opoko bene tic pi lugwok doggola ducu ki dulgi i doggola acel acel, kit ma Daudi ma dano pa Lubaŋa yam ociko.


Nekemia 3:15
15Calum wod pa Kolkoje, laloc me lobo Mijpa, oyubo Dogcel me Waŋ It; ogero odoco dok oumo wiye ka oketo kikane, ki bolti ki rii me doggola me lorone ducu; ka dok en ogero cel orumo Kut Cela ma cok ki po to pa kabaka, nio kwede wa i rwom ma lor piny nia ki i gaŋ kal pa Daudi.


1 Luker 5:9
9Luticca aye gibikelone i dog nam nia ki i Lebanon; ka doŋ wabitweyo bao kacel ci gibikwan i wi pii macalo bwoda nio kwede i kabedo ma ibinyutta, ka doŋ wabigonyo kingi wo ko ka in doŋ ibigamogi ki kunnu; ci ibimiya cam pi jo ma i oda kit ma abimito kwede."


Daniel 4:34
34I agikki me kare meno ducu, an Nebukadnejar, ailo waŋa aneno polo, ci tipo koma ocako dwogo, omiyo apwoyo En ŋat Mamalo Twal mada, ka dok apake kun aketo deyo i kome en ma bedo kwo nakanaka-ni.
Locce bedo matwal,
ki kerrebene bedo i kare pa yalwak ducu;


2 Tekwaro 12:13
13Kit meno Rekoboam omoko ker mere matek i Jerucalem dok obedo ka loc bene, Rekoboam ocamo ker ma mwaka me ditte romo pyeraŋwen wiye acel, obedo ka loc i Jerucalem pi mwaka apar wiye abiro, Jerucalem ma en aye gaŋ ma yam Rwot oyero ki i kin kaka ducu me lerael pi keto iye nyiŋe. Nyiŋ minne Naama ma anyira Ammon.


1 Tekwaro 10
To pa Caulo ki awobene
(1 Cam 31.1-13)
1I kare meno jo Piliciti gulwenyo i kom Icrael. Jo Icrael guriŋo woko ki i nyim jo Piliciti, ci ginekogi i wi got Gilboa. 2Jo Piliciti guriŋo gudiŋo kor Caulo ki awo bene, ci guneko Yonacan ki Abinadab ki Malkicua, gin ducu awobe pa Caulo. 3Lweny ogeto matek i kor Caulo, ci wegi atero gucele woko, guketo ret i kome. 4Caulo owaco bot latin jami lwennye ni, "Wot pala lucwanni woko, icoba kwede pil, wek jo ma pe gilirogini, ma pe giŋeyo Lubaŋa pe gubin i koma, miyo giyarre i koma." Ento latin jami lwennye pe oye, pien lworo omake matek, omiyo Caulo okwanyo pala lucwanne kikome ci opoto ogurre kwede kekene. 5Ka latin jami lwennye oneno ni Caulo doŋ oto woko, ci en bene opoto ogurre kene ki pala lucwanne, oto woko. 6Kit meno Caulo ki awobene adek-ki kacel ki jo me ode ducu, guto woko lawaŋacel. 7Ka jo Icrael ducu ma onoŋo gitye i nota guneno ni mony pa jo Icrael guriŋo woko, ki Caulo ki awobene ginekogi woko, ci guriŋo guweko gaŋigi woko; ci jo Piliciti gubino gucako bedo i gaŋi-nu.
8Orwone jo Piliciti gubino ka lunyo boŋŋi ki i kom jo ma ginekogi, ci gunoŋo kom Caulo ki kom awobene adek-ki i kom got Gilboa. 9Gulunyo jami lweny pa Caulo ki i kome, gucito kwede, wa ki wiye bene ma gutoŋo, ka gucwalo kwena oromo i lobo pa jo Piliciti ducu pi tero lok me yomcwiny bot jogigi ki bot lwakgi ducu. 10Guketo jami lweny pa Caulo i oŋogigi; ka dok guguro wiye i ot jok Dagon. 11Ento ka jo Jabec-gilead ducu guwinyo gin ma jo Piliciti gutimo i kom Caulo, 12ci oteka lwenygi ducu gua, gukwanyo kom Caulo woko ki kom awobene, guterogi wa i Jabec, Ka guyiko cogogi i te yat kworo ma tye i Jabec, ci guri kec pi nino abiro.
13-Caulo oto pien pe obedo lagen; oŋayo waŋ Rwot woko, pe otiyo gin ma Rwot ociko, dok owoto ka tyet bot lakor tipo pi yero nyime, 14ma pe openyo dog Rwot. Pienno omiyo Rwot oneke woko, ci okwanyo ker omiyo bot Daudi ma wod pa Yece.


Jeremia 34:17
17Pi meno, an Rwot awaco kuman ni, onoŋo pe wulubo cikka i kare ma wutito lok me gonyo opiiwu, pe wugonyo jo Ibru wadiwu woko ki i opii, Pi meno, an aye doŋ atito botwu ni, abigonyowu wek ginekwu woko i lweny, two gemo binekowu ki kec bene binekowu woko. Man Rwot ma owaco. Abimiyo wudoko gin ma kelo lworo bot ker ducu ma tye i wi lobo.


2 Camuel 21
Culo kwor pa jo Gibeon
1Kec opo to i kare pa Daudi mwaka ki mwaka pi mwaka adek. Mumiyo Daudi openyo dog Rwot, ci Rwot owacce ni, "Tye alii me remo i kom Caulo ki i kom jo me ode, pien oneko jo Gibeon." 2-Kabaka olwoŋo jo Gibeon ni gubin bote. Jo Gibeon pe gin jo Icrael kikome, ento gin jo Amor ma yam odon, Onoŋo yam jo Icrael gukwoŋo kwoŋ ni pe gibinekogi, ento kadi bed kumene, Caulo otemo nekogi woko, pien nyeko omake pi jo Icrael ki jo Juda. 3Daudi openyo jo Gibeon ni, "Gin aŋo ma myero atim piwu? Dok abiculo kwor meno i kit yo aŋo, ka wek doŋ wulam gum i kom lwak pa Rwot?" 4Jo Gibeon guwacce ni, "Lok ma i kinwa ki Caulo ki jo me ode pe lok ma gitwero tyekone ki culo limo Kadi wa wan bene pe myero wanek dano mo ma i Icrael." Daudi ogamo ni, "Wun doŋ wuwacci, atimmiwu kit gin aŋo?" 5Guwaco bot kabaka ni, "Dano ma obedo ka nekowa, ma en aye oyubo pi tyekowa woko wek pe wabed ki kabedo mo i lobo ma Icrael loyo-ni, 6wek gimi botwa awobene abiro, wek wagurgi woko guŋabbe malo i nyim Rwot ki i Gibeon i kom got pa Rwot." Ci kabaka ogamo ni, "Abimiyogi."
7-Ento kabaka oŋoyo Mepibocet wod pa Yonacan wod pa Caulo oweko odon, pien yam gukwoŋo kwoŋ i nyim Rwot ma tye i kingi, en Daudi ki Yonacan wod pa Caulo. 8-Kabaka okwanyo awobe aryo ma mingi nyiŋe Rijpa nya pa Aiya, ma onywalogi ki Caulo, nyiŋgi Armoni ki Mepibocet; ki awobe abic pa Merab ma nya pa Caulo, ma en onywalo ki Adriel wod pa Baŋilai ma jo Mekola. 9Omiyogi ducu i cin jo Gibeon, ci gugurogi guŋabogi malo i wi got i nyim Rwot. Gin abiro ducu guto woko lawaŋacel. Ginekogi i nino ina gikwoŋo kayo iye kac, i nino ma gicako kayo iye bel cayiri.
10Ka Rijpa nya pa Aiya okwanyo boŋo cola, oyaro i wi got me butone, ci ori kunnu cakke i acakki kayo kac nio ka kot ocako cwer i komgi ki i polo. Pe oweko winyo mo opye i komgi dyeceŋ, kadi wa ŋuu mo pe oo i komgi dyewor. 11Ka gitito bot Daudi kit gin ma dako aŋeca pa Caulo, Rijpa nya pa Aiya, obedo ka timone. 12-Daudi ocito okwanyo cogo pa Caulo ki pa Yonacan ki bot jo Jabec-gilead, ma yam onoŋo gukwalo komgi ki i dye gaŋ me Bet-can ka ma yam Lupiliciti guŋabogi malo i kare ma Lupiliciti guneko iye Caulo i wi got Gilboa. 13Okwanyo cogo pa Caulo ki pa wode Yonacan otero, ka gucoko cogo pa jo abiro ma gigurogi bene. 14Guyiko cogo pa Caulo ki pa wode Yonacan i lobo Benjamin i Jela, i lyel pa wonne Kic; ci gutiyo gucobo kit ma kabaka ociko ducu. Ka lacen Lubaŋa ocako winyo lega pa dano ma gilego pi lobo.
Abicai olaro Daudi ki i ciŋ twon oyita lweny
15Jo Piliciti dok gubedo ka lweny ki jo Icrael, ci Daudi ocito kunnu kacel ki jone, gucako lweny ki jo Piliciti. I kare mo Daudi ocako ol woko, 16ka Icbibenob ma ŋat acel i kin likwayo pa twoni oluma-ni obino ma tye ki toŋŋe ma pekke romo cokcok ratili apar kulu, dok otweyo del pyere ma tye iye pala Lucwan manyen. Oa otirre, i kom Daudi wek enek woko. 17-Ento Abicai wod pa Jeruya omwomme oriŋo ka lare ci ocobo Lapiliciti oneko woko. I ŋe meno jo pa Daudi gucike i nyiŋ Rwot ni, "In pe dok ibibino kacel kwedwa i mony mo, miyo ibineko mac tara pa Icrael woko."
Jo pa Daudi guneko oteka lweny
(1 Tek 20.4-8)
18Lacen lweny dok ocakke i kom jo Piliciti ma i Gob; ci Cibekai Ina Lakucat oneko Cap woko ma ŋat acel i kin likwayo pa twoni oluma-ni. 19Ka lweny dok ocakke i kom Lupiliciti ma i Gob, ci Elkanan wod pa Jair, ma jo Beterekem, oneko Goliac ma jo Gat, ma bol toŋŋe rom ki rii yat me cweyo boŋo. 20Lweny dok obedo i Gat ka ma tye iye dano mo ma oputte mabor liwawo, ma tye ki nyig ciŋe abicel, ki nyig tyene bene abicel, tuŋ ryoryo ducu, omiyo nyig Iwe te ducu romo pyeraryo wiye aŋwen, En bene obedo lakwar twoni oluma-nu. 21Ka okatti ka nywaro jo Icrael ki ŋalane, ci Yonacan wod pa Cimei ma omin Daudi oneke woko. 22Gin jo aŋwen-nu ducu gubedo likwayo pa twoni oluma ma yam bedo i Gat. Gin ducu Daudi ki jone guryekogi woko.


Yocwa 10:1
Jo Icrael guloyo jo Amor
1Adoni-jedek kabaka me Jerucalem owinyo kit ma Yocwa otyeko mako kwede Ai, ki kit ma ojwero woko liweŋ kun tiyo i kom Ai ki kabakane kit ma otyeko tiyo i kom Jeriko ki kabakane, owinyo bene kit ma jo Gibeon guyubo kwede lok me bedo ki jo Icrael ki kuc, doŋ gitye bene i kingi.


2 Tekwaro 7:6
6Ajwagi gucuŋ i kabedogi, kacel ki Lulevi ma gumako jami me wer megi me pako Rwot, kit ma yam kabaka Daudi oyubo pi miyo pwoc bot Rwot, ni, pien mar mere ma pe lokke bedo nakanaka. Meno timme i kare ducu ma yam Daudi pako iye Lubaŋa, kun gin gikonye ki jami wergi. Ki jo ma gucuŋ ma gukemogi gin ajwagi ma gikuto tum, kun noŋo jo Icrael ducu gucuŋ mot.


2 Luker 25:23
23Ka ludito me mony ducu ma i kin gaŋi guwinyo ni kabaka me Babilon otyeko keto Gedalia me bedo laloyo, ci gubino ki lwakgi bot Gedalia wa i Mijpa. Nyiŋgi ene: Icmael wod pa Netania, Yokanan wod pa Karea, Ceraya wod pa Tankumet ma jo Netopa, ki Jajania wod pa jo Maaka.


Yocwa 18
Lobo ma gipoko ki i cilo
1Lacen jo Icrael gucokke i Cilo, ci guguro kema me rwatte kunnu, Onoŋo gityeko loyo lobo woko ducu, 2ento pud odoŋ kaka abiro ma peya gipoko dul lobo mo botgi me aleyagi.
3Mumiyo Yocwa owaco bot jo Icrael ni, "Wubibedo ka juŋŋe o kwede wa awene ma pe wucito ka camo lobo ma Rwot Lubaŋa pa kwarowu doŋ omiyo botwu-ni? 4Wukwany dano adek ki i kaka acel acel wek gucit guwirre i lobo-ni ducu, guco lok i kome kun gipo ni bibedo ginaleya pa kakagi, ka dok gudwog bota. 5Myero gipok i dul abiro, kun noŋo jo Juda pud bimedde ki bedo i lobogi ma yo tuŋ acuc, jo pa Yucepu bene bibedo i megi ma yo tuŋ acam. 6Wubicoyo lok i kom lobo kun wunyuto kit ma lobo tye kwede i dul acel acel i kom dul abiro-nu, wukel gin ma wucoyo-ni bota, ci abibolo kwir piwu kany i nyim Rwot Lubaŋawa. 7Jo pa Levi pe gibilimo dul lobo mo i kinwu, pien ginaleyagi aye ticgi me bedo ajwagi pa Rwot; dok jo Gad, jo Reuben ki nucu kaka pa Manace gutyeko limo ginaleyagi loka Jordan yo tuŋ wokceŋ, ma Moses latic pa Rwot omiyo botgi."
8Jo meno ma gucito ka coyo lok i kom lobo gucako wotgi, ci Yocwa ocikogi kun waco ni, "Wucit wuciwirre ka coyo kit ma lobo-ni tye kwede, ka wudwog bota; ci abibolo kwir piwu kany i Cilo ki i nyim Rwot." 9Jo-nu gucito ka wirre i lobo-nu, kun gicoyo lok i kom gaŋ acel acel i buk ma lubo dul lobo abiro ma gupoko iye. Lacen gudwogo cen bot Yocwa i gony ma i Cilo, 10ci Yocwa obolo kwir pigi i Cilo ki i nyim Rwot. Opoko lobo bot jo Icrael ki kunnu, kun kaka acel acel limo dullobone.
Lobo ma gipoko bot jo Benjamin
11Dul lobo ma kwir okwanyo pi kaka pa Benjamin muporo doggolagi obedo kit man. Lobo ma gimiyo botgi obedo i kin lobo me kaka pa Juda ki me kaka pa Yucepu. 12Ki yo tuŋ acam waŋ lobogi ocakke i kom kulu Jordan, ka ocito malo wa i kor got ma i get Jeriko yo tug acam, ka ocito kwede obaro kin lobo godi ma yo tuŋ potoceŋ, ka ogik kwede i tim me Bet-awen. 13Ki kunnu waŋ lobogi ocito yo tuŋ acuc kun kemo Luj nio wa i kor got ima i jet Luj, en aye Betel, ka jog ocito Atarot-adar, kun wok ki i wi got ma tye i get Bet-koron Mapiny yo tuŋ acuc. 14Ka dok waŋ lobo olokke omano ŋe got ma okemo Bet-koron yo tuŋ acuc kun kato i ŋet got cito kemo yo tuŋ acuc o kwede i Kiriat-baal, ma en aye Kiriat-jearim, ma gaŋ pa kaka pa Juda, ci ogik kunnu. Meno waŋ lobo ma tun potoceŋ. 15Ki yo tuŋ acuc waŋ lobo ocakke ki i agikki gag Kiriat-jearim ocito kwede yo tun piny nio i waŋ pii me Neputoa; 16ka dok ocito i waŋ agikki got ma okemo nota pa wod pa Kinom ma tye i agikki nota me Repaim yo tuŋ acam. Ka dok ocito piny kun lubo nota pa Kinom ma i ŋet kor got pa jo Jebuc yo tuŋ acuc o kwede En-rogel. 17Ka dok olokke odok yo tuŋ acam wa i En-cemec, Ki kunnu dok ocito Gelilot ma i nyim kor got ka ma giito iye malo i Adumim; ka, dok cito i got ma Boan wod pa Reuben ocibo, 18ka okato kwede ocito yo tuŋ acam ma orabo kwede kor got me Bet-araba, ocito wa i Araba. 19Ka dok orabo ŋet kor got me Bet-kogla kun wok yo tuŋ acam, ocito ogik i wen nam me Kado ma i but nam yo tuŋ acam ka ma kulu Jordan gik iye-ni, Meno aye waŋ lobo yo tuŋ acuc; 20kulu Jordan aye obedo waŋ lobogi yo tuŋ wokceŋ, Meno aye ginaleya pa jo Benjamin ma oporo doggolagi, ki waŋ lobo ducu mukwako lobogi.
21Gaŋi pa jo Benjamin muporo doggolagi gin ene; Jeriko, Bet-kogla, Emek-kejij, 22Bet-araba. Jemaraim, Betel, 23Avim, Para, Opra, 24Keparammoni, Opni, Geba, gaŋi apar wiye aryo ki gaŋi matino ma i ŋetgi.
25Gibeon, Rama, Beerot, 26Mijpe, Kepira, Moja, 27Rekem, Irpeel, Tarala, 28Jela, Elep, Jebuc, ma en aye Jerucalem, Gibea ki Kiriat-jearim, gaŋi apar wiye aŋwen ki gaŋi matino ma i ŋetgi. Meno aye ginaleya pa jo Benjamin muporo doggolagi ducu.


Ejekiel 25:7
7pi meno, nen, abiryeyo ciŋa woko i komwu, ci abimiyowu woko bot lurok me bedo ginayaka botgi. Abityekowu woko liweŋ ki i kin jo ducu ma bedo i wi lobo, abimiyo wuto woko ki i wi lobo ducu; abinekowu woko. Man bimiyo wuŋeyo ni an aye a Rwot."


Ejekiel 32:2
2Owacci, "Wod pa dano, daŋŋe ki koko pi Parao kabaka me Ejipt, kun iwacce ni, itamo ni ibedo calo labwor i kin rok ducu, ento in ibedo meri calo nyaŋ ma min kulu ma bedo i nam, kun baro dye pii ki i kulu. Irubo pii woko ki coto tyeni, miyo ibala pii ma i kulu-gu woko ducu.


Yubu 29
Yubu opo pi yomcwiny ma yam obedo kwede
1Yubu dok omedde ki lokke kun waco ni,
2"Ayaa, kono ceŋ atye kit ma abedo kwede i kare macon ca,
i kare ma Lubaŋa obedo ka gwoka!
3I kare meno tarane obedo ka lyel malo ka wiya,
ceŋ pa Lubaŋa obedo ka menya ka awoto i piny macol.
4I kare meno onoŋo atye maber ki lim mabup,
mar pa Lubaŋa gwoko kemana;
5Won Twer Ducu onoŋo tye kweda,
onoŋo litinona bene gurumo ka ŋeta woko.
6Ka ma acito iye ducu anoŋo cak mabup,
anoŋo moo madwoŋ wa i kom yadi ma apito i kin gweŋ.
7I kare ma acito i dog gaŋ ka ma ludoŋo gicokke iye,
ka ayubo kabedona i dye gaŋ ka ma giporo iye lok,
8ka awobe gunena ci gudirre woko cen,
ludoŋo gua gucuŋ;
9rwodi bene gujuko lokgi woko, guketo ciŋgi i doggi;
10dwan ludito oliŋ,
lebgi bene omoko woko i dangi.
11Dano ma winyo lok i koma yam lwoŋa ni lagumkom,
ŋat ma onena ki waŋe obedo caden me pwoya:
12pien onoŋo yam alaro lucan ka gukok,
dok akonyo litino kic ma lukonygi pe.
13Jo ma onoŋo doŋ gicok to gilegga gum,
dok amiyo mon ma coggi oto
giwero wer pi yomcwiny.
14Onoŋo arukke woko ki kit ma atir macalo rukka me kare ducu,
anyebbe ki ŋolo kop kakare macalo jor ki tok ma pe rwenyo ki bota.
15Yam abedo ma ka waŋ jo ma waŋgi oto,
akonyo luŋolo amiyo guwoto ki tyengi.
16Yam akonyo lucan macalo gin litinona kikome;
kadi dano ma onoŋo pe aŋeyo, ayelle pi cwako pidone.
17Alwenyo matek ki lubwami macalo alwenyo ki ŋuu,
alaro dano ki botgi macalo alaro ki i dog labwor.
18Yam onoŋo atamo ni abito mot i pacona,
ma nino me kwona pol ma rom ki kweyo,
19ma noŋo arom ki yat ma oyaro Lwite i ŋet pii,
ma toyo luk i jaŋe dyewor,
20kun deyo pe rweny ki bota,
dok tekona obedo ka roc odoko nyen.
21"Dano yam winyo lokka, ci gilir; mot,
kun gikuro tam ma an aye amiyo botgi.
22Ka doŋ aloko, pe giloko lok mo,
lokka obedo macalo kot ma cwer.
23Gibedo ka kuro lokka macalo gikuro poto kot,
gigamo tamma macalo gimato kot me cwir.
24Ka yam abwonyo, pe gitwero ye;
ento pe gitwero balo yomcwinya.
25Yam anyuttigi gin ma myero gutim, kun abedo macalo rwotgi,
nyo macalo kabaka ma bedo i dye monnye,
dok macalo ŋat ma kweyo cwiny jo ma koko lyel."


Ejekiel 48:21
Lobo ma gipoko pi laker
21"Lobo ma odoŋ i ŋet dul lobo maleŋ ki lobo pa jo ma gibedo i gaŋ en aye lobo ma odoŋ tuŋŋi ki tuŋŋi i ŋet dul lobo ma latwoke aŋwen ma borre ki lacce romo mairo apar, bibedo pa laloc, Waŋ apokkine bibedo wan apokki me lobo kikome tuŋ wokceŋ ki tuŋ potoceŋ, Dullobo maleŋ-ŋi, ki kabedo maleŋ ma ot pa Lubaŋa tye i dyere-ni,


Nekemia 5
Nekemia ojuko culo lim me magoba woko
1Lacen jo mapol, co kacel ki mongi, gucako ŋur i kom Lujudaya wadigi. 2Jo mogo guwacci, "Wan kacel ki litino awobewa ki anyirawa doŋ wadoko dwoŋ; wamito kal me acama wek wabed kwo." 3Jo mukene bene guwacci, "Wan wajeŋo pottiwa, potti olokwa, kacel ki odiwa ducu, wek wanoŋ kal wacam, pien kec tye marac." 4Dok jo mukene bene guwacci, "Wan doŋ watyeko deno lim me culo mucoro pa kabaka kun wajeŋo pottiwa ki potti olokwa pire. 5Wan mono pe wamito jami ma rom aroma ki jami ma Lujudaya wadiwa gimito? Litinowa kono pe giber ma rom ki litinogi? Ento watye ka miyo litinowa gibedo opii. Doŋ watyeko cato anyirawa mukene woko macalo opii. Wan pe watye ki twer mo, pien doŋ gityeko kwanyo pottiwa ki potti olokwa woko ducu ki botwa."
6I kare ma an Nekemia awinyo koko megi kacel ki lok pa lwak, 7-kiniga omaka matek, abedo ka lwodo lok ki i cwinya kekena, acako laro lok ki rwodi kacel ki ludito ma giloyo lobo, kun awaccigi ni, "Wun wutye ka noŋo magoba i kom omegiwu." Alwoŋo cokke madit me neno lok i komgi, 8kun awaco botgi ni, "Wabedo ka koko omegiwa ma gin Lujudaya ki lim kit macalo watwero, ma yam gicatogi woko bot lurok. Ento wun wutye ka cato omegiwu kikome ni wan Lujudaya wadigi aye dok wawilgi!" Ludito guliŋ aliŋa litik, ma pe gitwero noŋo lok mo ma myero guwaci. 9Ka dok awaccigi ni, "Gin ma wutye ka tiyone-ni pe ber. Wun pe myero wulwor Lubaŋawa i timwu ducu? Ka pe wulworo Lubaŋawa, ci miyo lumerokwa gicayowa. 10Ento an kacel ki utmegina ki luticca ducu wamiyo gideno lim ki kai ki botwa. Wan waweku tam ducu me limo magoba-ni obedi. 11Tin wudwok pottigi odok i ciŋgi, potti olokgi, potti jeitunigi kacel ki odigi ducu, Dok wuŋol banya ma gitye kwede botwu macalo me lim ryalgi, kai, kono vino, nyo moogu ma wubedo ka jogone ki botgi-ni." 12Ludito gugamo ni. "Wan wabitiyo kit ma iwaco-ni, wabidwoko jami magi ducu botgi, dok pe wabipenyogi ni gucul banyawa." Alwoŋo ajwagi, ci amiyo ludito gukwoŋo kwoŋ ma moko ni gibigwoko cikkegi. 13Acako yeŋo kitambara ki i pyera kun adoŋo taca ma awacci, "Man aye kit ma Lubaŋa biyeŋo kwede dano mo ma i kinwu ma pe bicobo kwoŋ kun gwoko cikke. Ci Lubaŋa biyeŋo odiwu ki jami ducu ma wutye kwede, biweko wudoŋ noŋo laboŋo gin mo." Jo ducu ma onoŋo gitye i cokke gugamo ni, "Amen" dok gupako Rwot. Lwak gutiyo kit macalo gucikke kwede.
14Pi mwaka apar wiye aryo ma onoŋo an laloc me lobo Juda, cakke i mwaka me pyeraryo nio kwede i mwaka pyeradek wiye aryo me loc pa kabaka Aritakcec, pe tye utmegina mo kadi ki an mucamo kit cam ma giyubo ni gimi bota macalo laloc me lobo. 15Luloc ma yam gubedo i loc ma gutelo nyima guketo peko madwoŋ i kom lwak pi jogo lim me ryal pyeraŋwen, ki koŋo vino, ki cam. Luticgi guloko lwak gudoko opiigi, guketo peko madwoŋ bene i kom lwak. Ento an pe atimo kumeno, pien an abedo ka lworo Lubaŋa. 16An aketo tekona ducu ka tero cel meno odoco, pe alimo dullobo mo me bedona. Dok luticca ducu gucokke kunnu gubedo megi ka tiyo tic me gedo. 17Dok onoŋo atye ki jo ma romo miya acel ki pyerabic, ma gin Lujudaya ki ludito ma loyo lwak, ma wabedo kwedgi dok ma wacamo kwedgi cam kacel i wi me jana, medo i kom jo ma gubino bota ma gua ki i kin lurok ma gurumowa. 18Nino acel acel onoŋo aneko twon acel, ki romi mabeco abicel, ki dok gineko gweni mapol pira kit meno dok pi nino apar apar aonyo koŋo vino manyen. Ento i kom jami magi ducu ma atiyo pe abedo ki miti mo ni gim iya dul cam mo ma giciko ni laloc myero onoŋ, pien onoŋo lwak doŋ gitye ki peko madwoŋ atika ma obwoyo komgi woko. 19Alegi, ai Lubaŋana, po pi gin ducu ma atiyo pi lwak man, wek anoŋ pwoc pire.


Carolok 5
Lok me juko tim me abor
1Latinna, ket cwinyi ka winyo lok me ryekona,
cik iti bene ka winyo kit ma niaŋŋa tye kwede;
2miyo ibiŋeyo kit kwo ma mitte,
dok lok ducu ma ibiloko binyuto ada ni,
kara it ye ki ŋec.
3Dako ma lakwele mere kite enu,
lok doge lim calo kic,
noŋo lokke bene pwot kato moo woko;
4ento i agikkine inoŋo doko kec macalo yat roka,
ma noŋo bit ryoryo calo pala lucwan.
5Dako-nu biteri wa i lyel;
yo ma en woto ki iye cito i to keken.
6En pe tye ka lubo yo ma tero dano ikwo;
tye ka cabbe atata kwone kun en bene pe ŋeyo.
7Litino, kombeddi doŋ wuwiny lokka;
pe myero wuweki, dok wiwu pe owil i lok ma awaco.
8Pe icit bot dako ma lakwele-ni, pe icit cok ki doggolane.
9Ka itimo kumeno, ci woro ma yam gimiyo boti bidoko pa jo mukene,
dok jo ma pe gin lukica gibineki woko ma noŋo mwaka me toni peya oromo.
10Ji ata gibiyako lonyoni woko ducu,
gin ma ibedo ka tic pire matek larok bitero woko ducu;
11meno bimiyo icur i kare ma noŋo doŋ icok to,
ma noŋo riŋo komi kacel ki cogoni gibijuŋŋe woko.
12Doŋ ibiwacci, "Piŋo akwero winyo lok me pwony,
dok abedo ka cayo lok me juk ki i cwinya?
13Pe abedo ka winyo lok ma lupwonnya gubedo ka pwonya kwede,
ada pe awinyo lokgi.
14Cutcut anoŋo ni nyiŋa doŋ oballe woko,
dok lwak ma gucokke ducu gicayo an acaya."
Gum ma ibilimo pi bedo ki dakoni keni
15Mat pii ma a ki i taŋi meri kikomi,
ki pii ma mol bene ma a ki i waŋ it meri kikome.
16Pe myero iwek pii ma tye i waŋ it meri ducu omol oket woko ata,
ma piine mol poŋ wa i yo-gu ducu.
17Wek piine obed meri keken me konyi,
ento pe obed me konyo ji ata.
18Gum obed i kom dakoni ma inyomo ka tinoni ma en waŋ it meri,
dok cwinyi myero obed yom i kome,
19en dako ma nen mwonya mada, ma yomo cwinyi atika.
Nen berre wek oyomcwinyi i kare ducu,
kare ducu wek mar mere olo kwoni.
20Latinna, piŋo imiyo gibwoli kun imaro dako ma malaya?
Piŋo ikwako kor dako ma lakwele?
21Rwot ŋeyo kit kwo pa dano acel acel,
dok neno ka ma en cito iye ducu.
22Bal pa ŋat marac tye macalo owic ma mako tyene,
bal ma en timo-ni aye mako en.
23En to pien pe twero jukke kene,
doŋ en rwenyo woko ki miŋo madit ma en tye kwede.


Lulevi 12
Lonyo dako ma doŋ onywal
1Rwot owaco bot Moses ni, 2"Wac bot jo Icrael ni, Ka dako ogamo ic ce onywalo latin laco, en bibedo keni pi nino abiro; bibedo keni macalo i kare me two kwer. 3-I nino me aborone en aye gibiliro iye del kom nyim latin me co. 4Dako dok bimedde pi nino pyeradek wiye adek wek olonnye pi remo me kwerre; pe bigudo gin mo maleŋ, pe bicito i ot pa Lubaŋa, nio ka kare me lonnyene otum. 5Ento ka onywalo latin nyako, en bibedo keni macalo i kare me two kwer pi cabit aryo; dok bimedde pi nino pyerabicel wiye abicel wek olonnye pi remo me kwer mere.
6"Ka kare me lonnyene otum, ka nyo pi awobi nyo pi nyako, dako bikelo latin romo ma ditte romo mwaka acel bot ajwaka i doggola kema me rwatte pi gitum awaŋa, ki latin akuri, nyo amam, pi gitum me bal. 7Ajwaka bityero i nyim Rwot, bitimo gin lakwany bal ki i kom dako, ci doŋ bilonnye ki i remone ma ocwer. Man aye cik ma mako dako ma onywalo latin laco nyo ma nyako. 8-Ka noŋo latin romo oloye, en bitero amam aryo, nyo litino akuri aryo, acel pi gitum awaŋa, acel pi gitum me bal: ajwaka bitimo gin lakwany bal ki i kome, ci doŋ bedo ma olonnye."


Icaya 9
Nywalo laker ma bikelo kuc ki Loc maber
1-Dano yam gicayo lobo Jabulon ki lobo Naputali, ento en bimiyo piny ma neno yo tuŋ i nam, loka Jordan, Galilaya pa lurok, doko me deyo.
2-Jo ma yam gibedo i piny macol
doŋ guneno dero cen madit;
ki jo ma yam bedo i lobo me mutu me piny macollicuc,
ceŋ doŋ oryeny omenyogi.
3In doŋ imiyo jo me rokwa onya,
imedo bene yomcwiny botgi;
gibedo ki yomcwiny i nyimi,
kit ma dano bedo kwede i kare me kac,
kit ma dano bedo kwede ki yomcwiny ka gipoko jami ma guyako.
4Pien okolgi mapek,
ki odoo ma goyo gwokgi,
ki odoo ma yam giburogi kwede tektek me tiyo tic,
in doŋ iturogi woko ducu, macalo i nino pa jo Midian.
5Pien war pa oteka lweny ducu ma ginyono ki piny i dye lweny,
ki boŋŋi ducu ma ginywano woko ki remo,
gibiwaŋogi woko ki mac ma ka yen.
6Pien doŋ ginywalo botwa latin, gimiyo botwa latin laco;
gibimiyo en tiŋo twero me Loc i wi gwoke,
nyiŋe gibicako ni,
"Lami-tam ma giuro, Lubaŋa Won Twer,
Won ma bedo nakanaka, Laloc ma kelo kuc."
7-Doŋ medde me locce ki kuc ma bia iye
ka gikke bibedo pe,
i wi komker pa Daudi, ki i wi kerre,
me mokone ocuŋ matek ki gwokone wek pe opoti,
i ŋolo kop atir ki i kit ma atir,
cakke tin dok me bedo matwal.
Arima pa Rwot me mony bimiyo man cobbe.
Rwot biketo can i kom jo Icrael
8Rwot ocwalo lok i kom Yakobo, lok meno bipoto i kom Icrael;
9lwak ducu biŋeyo,
Epraim ki jo ma bedo i Camaria, ma gin jo ma luwakke ma gicayo dano ki i cwinygi kun giwaco ni,
10"Matafali doŋ opoto woko piny,
doŋ wabigero gedo ki got ma gipayo apaya;
olam doŋ gitoŋo woko, ento wan wabileyo kakargi ki yat cedar."
11Rwot tye ka kelo lumerok i komgi, dok tye ka tugo lukworgi.
12Jo Ciria yo tuŋ wokceŋ ki jo Piliciti yo tuŋ potoceŋ guŋamo doggi, gitye ka mwodo jo Icrael woko.
Man ducu pe okweyo kiniga pa Rwot, en pud tye ka ryeyo ciŋe aryeya ikomgi.
13Ento dano pe gulokke gudwogo bot ŋat ma opwodogi-ni, pe bene guyenyo Rwot me mony.
14Pi meno omiyo Rwot oŋolo wi Icrael woko kacel ki yibe, oŋolo bene jaŋ otit ki lagada i nino acel.
15Ludito kacel ki jo ma giworo gubedo lutel wi Icrael, doŋ lanebi ma pwonyo lok me goba en aye yib Icrael.
16Jo ma telo rok man gurwenyo lwak me rok man woko, jo ma gitelogi tamgi oballe woko.
17Meno omiyo Rwot pe obedo ki yomcwiny i kom awobegi, kica bene pe mako i kom litino ma wongi pe,
ki mon ma coggi oto; pien ŋat acel acel i kingi pe woro Lubaŋa,
dok gin ducu gudoko lutim tim maraco,
lok ducu ma giloko obedo lok me miŋo keken.
Man ducu pe okweyo kiniga pa Rwot,
en pud tye ka ryeyo ciŋe aryeya i komgi.
18Pien tim maraco waŋ woko calo mac,
waŋ calo okuto ki ocok ma wan imac;
gamo agaba ma i buŋa,
kun gin ducu gidoko yito ma duny cito malo.
19Pien akemo pa Rwot me mony omiyo lobo tye ka waŋ ki mac,
jo ma gibedo iye ducu doŋ gudoko calo yen ma waŋ i mac;
pe tye ŋat mo iye ma timo kica ki ominne.
20Gimayo ki tuŋ lacuc, ento noŋo kec pud tye ka nekogi,
gicamo ki tuŋ lacam, ento noŋo pud pe romogi;
dano acel acel camo riŋo kom lawote.
21Manace camo Epraim, ki Epraim bene camo Manace,
gin aryo ducu guribbe kacel guero lweny i kom Juda.
Man ducu pe okweyo kiniga pa Rwot en pud tye ka ryeyo ciŋe
aryeya i komgi.


Ejekiel 5
Ejekiel olyelo yer wiye ki yer tike woko
1Lubaŋa owacci, "Wod pa dano, kwany pala lucwan mabit ci iti kwede macalo lyedi pa lalyel wic, lyel ki yer wii wa ki yer tiki bene; ka doŋ ikwany lapim, ci ipok yer woko i dul adek. 2Dul me adekke-ni ibiwaŋo woko i mac i dye gaŋ, kun iporo kare ma noŋo mony doŋ orumo gaŋ otum. Kwany dul me adek mukene ci itoŋ woko ki pala lucwanni i kare ma noŋo iwoto irumo gaŋ. Doŋ dul me adekke mudoŋ-ŋi kwany ibol i yamo ci an abilwenyo i kome ki pala lucwanna. 3Gwok yer mogo ci itwe woko i dog boŋoni. 4Dok ikwany yer mogo ki i kom yer ma onoŋo igwoko-ni, ci ibol woko i mac, wek owaŋ woko. Doŋ mac bia ki i kom yer man ci nya o kwede wa i kom ot pa Icrael."
5Rwot Lubaŋa owaco kuman ni, "Nen, Jerucalem. Doŋ atyeko kete i cwiny rok ducu, kun lobo mapol orume woko dyere. 6Ento Jerucalem ojemo woko i kom gin ma an aciko ci olokke ka timo gin maraco atika makato rok mukene-gu ducu, obedo gin mudiŋ ma pe lubo cikka makato rok mukene ma yam gurumo en dyere-gu ducu. Jo Jerucalem gukwero tiyo gin ma an aciko, gukwero bene lubo cikka. 7Mumiyo Rwot Lubaŋa owaco kuman ni, wun aye doŋ rok ma luyela makato lurok ma gurumowu dyere-ni, en gin mumiyo pe wuye lubo cikka ducu ma aketo, dok bene pe wugwoko gin ma an aciko, ento wun dok wubedo ka lubo cik pa rok mukene ma gurumowu. 8Doŋ pi meno, an Rwot Lubaŋa atito botwu ni abiŋolo kop i komwu ma lwak me rok ducu gineno. 9Doŋ pi gin me kwer ducu ma doŋ wutyeko timone, abitimo gin ma yam pud peya atimo i komwu, en lakit gin acel-lu ma pe abitimo doki. 10-Doŋ adwoggine aye ni wego ma i Jerucalem gibicamo awobegi woko, ki awobe bene gibicamo wegigi woko ki i dyewu. Dok bene abiŋolo kop i komwu acobo kakare, doŋ jo mogo ki i kinwu ma gibidoŋ gibedo kwo, abikeyogi woko ata. 11Pi meno, kit macalo an Lubaŋa makwo-ni, man lok pa Rwot Lubaŋa, adada, pien doŋ wubalo kabedona maleŋ woko ki tim me kwerwu-gu ducu, ki gin ducu ma obedo cilo ma cwinya dagi, pi meno abinekowu woko, pe abinenowu ki wan maber, dok bene kica pe bimaka i komwu wacel. 12Dul me adek pa lwak mewu, two gemo ki kec binekogi woko i dye gag; ki dul me adek mukene gibinekogi woko ki pala lucwan i ŋe gaŋ; doŋ dul me adek mudonne-ni abikeyo woko ata, doŋ abiwoto pala lucwan aye aryemogi kwede.
13"Kinigana bitum gire kene kit meno, doŋ abitoyo akecana i komgi ka doŋ cwinya bikwe. Ka man otimme gibiŋeyo ni an a Rwot, doŋ aloko ki nyeko, i kare ma atoyo akecana i komgi. 14Doŋ makato ducu abiweko pacowu doŋ obur wun wubibedo ginacaya i kin lurok ducu ma gurumowu dyere ki bot jo ducu ma gikato ki ka ŋet pacowu ma odon obur-ri.
15"I kare ma abiŋolo kop i komwu ma noŋo kiniga omaka ki akeca, abiketo can magwa i komwu. Rok ducu ma gurumowu gibibedo ki lworo madwoŋ. Gibicayowu kun giloko lok aŋec i komwu ci wubibedo lanen me pwonyogi. 16Abijuko kit cam ducu ma yam wunono-ni pe doŋ nen, man bimiyo kec nekowu matek. Wubiwinyo arem me kec matek mada calo atero ma lake bit ma gicelo i komwu wek otyekwu woko. 17-Abicwalo kec ki guu-gu me neko litinowu woko, dok bene abicwalo two gemo ki tim bwami ki lweny me nekowu me tyekowu woko. An Rwot doŋ aloko."


Jabuli 58
Lega bot Lubaŋa ni opwod jo maraco
1Wun tika wumoko lok ma atir, wun luloc?
Wun tika wuŋolo kop pa dano ducu ki cwiny ma atir?
2Pe wacel, wupiro lok maraco ki cwinywu;
dok wutimo bal ki tim aranyi lobo.
3Jo maraco giŋak woko i kare me kwogi ducu,
gibalo nia i kare ma ginywalogi iye kun giloko lok goba keken.
4Gitye ki kwir marac macalo kwir pa twol,
gidiŋo itgi woko akaka calo twol uwu ma diŋo ite,
5ni wek pe cwiny dwan lutim yatyat i kom twol,
wek pe cwiny dwan latim jokjok maryek.
6Ai Lubaŋa, tur lakgi woko;
dok iput lak litino labwor mager-ri woko, ai Rwot!
7Wek gutum woko macalo pii ma mol cito woko;
wek ginyongi piny calo lum ci gutwo woko.
8Wek gubed macalo okoro ma obab woko,
nyo macalo latin ma gibwogo abwoga ma pe oneno cen.
9Ma pud peya guŋeyo myero gitoŋgi
woko macalo yadi okuto;
Lubaŋa omi yamo okolgi otergi woko ki kiniga madwoŋ!
10Jo ma kitgi atir gibibedo ki yomcwiny ka guneno culo kwor man; dok gibilwoko tyengi ki remo pa jo maraco.
11Dano gibiwacci, "Adada jo ma kitgi atir gilimo bakacic;
adada Lubaŋa ma ŋolo kop i lobo bene tye."